text:
KRALENDIJK – E sifranan di delaster tempu ta indika ku e kantidat di tèst ku resultado positivo ta bahando. For di djabièrnè 2 siman pasá no tabatin kaso nobo di CoViD-19. Pues kos ta bayendo den bon direkshon. Sinembargo ta muchu tempran pa nos saka konklushon. Esaki ta loke Dr. Marian Luinstra-Passchier a menshoná resientemente. “2 Siman pasá sinku i seis di òktober, nos a haña ainda un total di 14 resultado di tèst positivo. Ta parse ku ta hopi tempu pasá. Sinembargo ta despues di algun tempu numa nos ta bin sa, si hende den serkania di esnan infektá a bira malu. E hendenan ku resultado di tèst positivo a bai mesora den isolashon. Nos no sa di tur e hendenan akí ta ken a pega nan ku e vírùs. E fuentenan deskonosí akí por a pega otro hende tambe ku e vírùs. I no a tèst e otro hendenan akí. P’esei ta importante pa warda un tiki mas. Pa wak si e kasonan di siman pasá ta resultá den mas hende ku a pega ku e vírùs.
Gustosamente mi kier duna mas detaye di loke nos sa awor. Na promé lugá di e sitionan kaminda nos sa ku hende a pega ku e vírùs. Tin ménos kaso di hende ku a pega ku e vírùs na trabou. Esta si nos kompará esaki ku e tempu promé. Na kas tin kaso ainda di vários hende ku ta pega ku e vírùs. Hende ku a pega promé ku e vírùs pafó di kas, ta pega hende na kas. Pues pa protehé bo sernan kerí, bo mester tene bo mes na e reglanan. Siguir ora bo ta pafó di kas. Atrobe no tabatin kaso di hende ku a pega ku e vírùs na skol òf den hóreka.
Tin un kambio tambe si nos wak edat di hende ku a pega ku e vírùs. Kompará ku dos siman pasá, awor tin mas hende di binti te kuarenta aña ku a pega ku e vírùs. Te ainda tin tiki kaso di mucha i grandinan ku a pega ku vírùs. Esaki ta algu positivo.
Finalmente nos ta mira ku tin hopi ménos hende a bai tèst den e siman tras di lomba. Esaki por tin bários motibu. Kisas tin ménos hende ku keho. Tòg nos ta haña señal ku no ta tur ora hende ke bai tèst. Pasobra e ora ei nan mester keda kas i warda e resultado. Òf pasobra nan tin miedu ku hende ta haña sa ku resultado di nan tèst tabata positivo. Mi kier pidi atrobe pa bo bai tèst si bo tin keho. Pa bo protehá bo mes i bo sernan kerí. Mi kier pidi tambe pa boso sostené otro. No husga un hende, si den pasado resultado di su tèst tabata positivo. Si durante 24 ora largu un hende no tin keho mas, ke men ku el a rekuperá. E ora ei nos ta sigur ku e hende ei no por pega otro hende ku e vírùs di corona. E ora ei no tin ningun motibu pa kore pa e hende ei.
Huntu nos tur ta responsabel pa dominá COVID-19 mas tantu ku ta posibel. Awèl laga nos hasie”, Marian Luinstra-Passchier a bisa.


c: text/html

text:
16 Feb 2016by webmaster
Gustave Nouel a comparti su ‘secretonan artistico’ cu henter Hulanda
ORANJESTAD (AAN): E pintor profesional cu ta bibando na Deventer (Hulanda), esta Gustave Nouel procedente di Aruba, ta un persona hopi respeta y admira pa su obranan di arte. Awor pa 2018, el a dicidi pa comparti su experticio cu tur demas pintor na Hulanda.
Ya caba den su temporada di estudio, el a cuminza desaroya su tecnica internacional di ‘sketch riba caya’, y pa esey awor tin masha hopi interes, incluyendo hubentud. E ta wordo mira door di hopi hende como un di e artistanan mas conoci di Caribe. Gustave Nouel awor cu placer ta bay comparti su experiencia di ‘street sketching’ y su ‘secretonan artistico’ cu talentonan y pintornan interesa riba tur nivel.
Artistanan for di rond Hulanda awor por bay haya e chens na Royal Talens Experience Centre na Apeldoorn, Hulanda.
Diahuebs 18 di Januari 2018, e lo duna for di 6:30 pm te cu 10:00 pm, un workshop di ‘straat schetsen’ pa tur nivel na Royal Talens Experience Centre.
El a wordo invita door di Royal Talens pa bay duna un JAZZ-ART Masterclass tambe na esnan mas avanza. Esaki lo ta dianan 3, 10, y 17 di Februari 2018 for di 1:30 pm te cu 5:00 pm.
E conocido musico Arubano, Delbert Bernabela a pone su mes disponible pa ta modelo pa e JAZZ-ART Masterclass di Gustave Nouel, pa toca tur tipo di instrumento. Delbert mes ta un exitoso y conocido musico den Caribe, y ta mira esaki como un reto pa asina expande su tereno jazzy pa Europa, cu e speranza di por comparti su musica cu resto di mundo.

robotstxt: allowed

filter: keep


text:
Kòrsou ta sinti falta di un minister di Salubridat !
Kòrsou ta sinti falta di un minister di Salubridat !
Komunidat kompleto por mira kon nos Salubridat dia pa dia ta bayendo atras, pa falta di toma di desishon i atenshon nesesario di e minister di Salubridat.
E atenshon di Minister Pieterz-Janga pa e reto grandinan den área di salubridat ta parse di ta nihil. A bira un kustumber ku petishon pa reunion di e trahadónan den kuido, no ta haña reakshon òf ta haña komo kontesta; ‘ku no tin tempu pa reuní’. Tin gruponan den kuido ku ta wardando 8 luna riba un reunion. Pero e realidat ta ku minister si tin tempu pa biaha i aktividatnan di plaser.
Kontinuidat di kuido di ambulans pa nos komunidat, kuido di nos grandi i enfermonan, kuido hospitalario, kuido di salú mental, kuido di wowo i garantia di e fondonan nesesario pa kubri e pakete di kuido ta algun di e aspektonan ku ta di preokupashon urgente i ta wardando riba desishon i atenshon di e minister di Salubridat.
Komo miembro di Parlamento, sra. Ana Maria Pauletta a manda diferente karta pa minister di Salubridat ademas a pidi reunion ku minister sin ningun kontesta. Dùs ni e área di kuido, ni Parlamento no ta risibiendo ningun reakshon di minister di Salubridat sra. Pietersz-Janga. Ainda Parlamento ta en espera pa minister su karta pa BZV, kaminda e ta drai bèk su desishon. CFT den su último karta a ekspresá preokupashon pa ku e sektor di kuido.
Un yamada urgente pa Minister di Salubridat pa kambia e enfoke for di kosnan di plaser i kuminsá enfoká riba e problemanan serio den nos salu públiko. Kuido di nos salú ta na base di bienestar di nos komunidat i nos pais no por pèrmit pa tin un minister ousente, sin enfoke i sin un vishon.
___________________________________________________________________________
Ana Maria Pauletta


text:
Entrante september 2022 OAA ta habri bek.
ORANJESTAD: Diaranson mainta durante conferencia di prensa di Gobierno di Aruba Minister Endy Croes a duna un splicacion amplio di OAA. E mandatario a informa cu di aña 2021 OAA ta plat y ta trahando pa reanuda OAA den luna di september 2022.
OAA ta e prome scol di ofishi tecnico di Aruba y ta situa na JFK Education Center. Desde aña 1955 OAA ta brindando enseñansa parti anochi. For di aña 1987 ta carga e nomber Openbare Avondleergangen Aruba. OAA ta resorta bou di Dienst Publieke Scholen (DPS) for di aña 2009. E mandatario a sigui bisa cu tin un ekipo cu ta trahando hopi duro pa habri OAA bek. Na cabes ta sr. Carlos Martinus, cu no ta desconoci den e mundo di ‘beroepsonderwijs’ ta atendiendo cu e parti di restructuracion y tambe pone OAA den un bachi completamente nobo. Entrante otro siman 2022 OAA ta cuminsa bek. Pronto lo tende hopi mas di OAA.


text:
Den cuadro di e concepto di ley ontwerp-Landsverordeninghoudende wijziging van Boek 1 van het Burgerlijk Wetboek vanAruba en het Wetboek van Burgerlijke Rechtsvordering vanAruba in verband met het bevorderen van voortgezetouderschap na scheiding (bevordering voortgezet ouderschap enzorgvuldige scheiding) cu a cana su caminda a bai Raad v Advies, pasa Gobernador y actualmente a yega Staten.
Un PLAN DI MAYOR ta un contrato stipula pa ley na undamayornan di muchanan menor di edad ta palabra riba preto cublanco con nan lo comparti e responsabilidad di nan yuinanprome cu nan separa.
Den e contrato tin 9 tema principal, y cada tema principal tinalgun articulo cu e mayornan por añadi of laga afo, dependiendona nan situacion personal.
E tema cu nos lo concentra riba dje awe ta uno hopi importante, ya cu e nulmeting cu cie. Voortgezetouderschap den colaboracioncu Centraal Bureau Statistiek Aruba, Directie Voogdijraad y Directie Sociale Zaken a haci ta demonstra cu despues di un separacion un di e discucionan mas grandi ta con lo comparti e responsabilidadnan comparti encuanto e cuido y educacion di e yuinan. Masha hopi discucion lo por wordo evita si di antemanota pensa y planea con ta bai regla esakinan.
E biaha aki lo concentra riba:
ARTICULO 3 – CUIDO Y EDUCACION
3.1 Cuido– y areglo di contacto
For di e Tratadonan Internacional di Mucha e yiu(nan) tin derechopa tin contacto y
relacion cu e mayor cu no tin e cuido diario. E mayornan a cumbini riba e siguiente
areglo di cuido/contacto:…….. of; un areglo di cuido /contactomanera describi den
anexo …Partidonan por desvia den consulta cu otro for di e areglodi cuido acorda den caso cu . necesario den esaki ta
3.2 E mayornan ta autorisa segun propio huicio/vision/punto di bista pa duna contenido na e relacion cu e yiunan. Pero mesterrespeta e areglo di cuido segun e mayor cu e cuido diario a institui/skirbi esaki of segun e mayornan a palabra esaki.
3.3 Den caso cu circustancia specifico, pisa ta rekeri esaki, poradapta e areglo di cuido/contacto den futuro.
3.4 Transporte
E mayor cerca kende e yiu(nan)/nomber … di yiu(nan) a kedaultimo, ta hiba yiu(nan)/nomber … di yiu(nan) cerca e otro mayorna momento cu mester cambia.
Atencion: por regla e transporte tambe na otro manera.
3.5 Mantencion di contacto
Si e yiu yiu(nan)/nomber … di e yiu(nan) ta cerca un mayor, e mayor aki no lo stroba contacto telefonico of via email cu e otromayor, basta esaki tuma luga na un manera aceptabel pa e persona concerni.
3.6 Cuido diario
Durante e tempo cu e yiu(nan)/nomber … di yiu(nan) ta kedacerca e tata e ta responsabel pa e cuido diario y durante e tempo cu e yiu(nan)/nomber … di yiu(nan) ta keda cerca e mama e ta responsabel pa e cuido diario.
Asunto manera cuido di curpa, ritmo di dia, ora di yega cas, ora di drumi, zakgeld, e mayornan mester coordina den consulta cu otroprome y consequentemente, dependiendo di edad y circunstancia, cu e yiu(nan) nomber di yiu(nan).
3.7 Escogencia di scol
Escogencia di un (tipo di) scol e mayornan ta haciconhuntamente. E mayornan lo envolve nomber … di yiu(nan) dependiendo di su/nan edad y e circunstancianan di e escogenciaaki.
3.8 Informacion di scol
E mayor, cu ta ricibi rapport, noticiero, rooster di scol, of otroinformacion di scol manera informacion tocante evenemento ofencuentro special, lo pone esaki mesora na conocemento di e otromayor, te na unda cu e otro mayor mes no ricibi esakinan di scol. Ambos mayor tambe lo tene nan mes informa via e website di e scol di otro eventualidadnan cu e scol ta pone.
3.9 Anochi di mayor
E mayornan lo bishita anochi di informacion y – di mayor(preferiblemente) hunto of den consulta cu otro apart/of nan so. Eventual partner nobo lo no ta presente na e anochi di informacion y – di mayor a menos cu tin permiso explicito di e otro mayor. E mayornan lo duna otro espacio pa tin contactoseparadamente cu scol, esaki den consulta of riba indicacion di maneho di e scol concerni. Pa loke ta trata participacion na encuentro publico (manera celebracion, caminata y actividadsemehante) e mayornan lo palabra semper cu otro di antemano y na tempo.
3.10 Huiswerk
E mayornan lo percura cada un pa e yiu(nan) nomber … di e yiu(nan) traha huiswerk y train pa por ehempel les di musica ofdeporte etc.
3.11 Asunto medico
Pa loke ta concerni decision relaciona cu asunto medico di e yiu(nan) nomber di yiu(nan) ta conta primeramente cu e mayornan ta dicidi den consulta cu otro. Den caso cu surgi un situacion di emergencia e mayor bou di kende su encargo e yiu(nan) ta na e momento ey, ta tuma e medidanan necesario y ta informa e otro mayor inmediatamente, kiermen mas lihe cu e circustancianan ta permiti.
E mama/tata ta percura pa e yiu(nan) nomber … di yiu(nan) baydentista dos bes pa aña.
E mayornan por palabra bou di otro ken ta guia e yiu(nan) nomber … di yiu(nan) ora di bishita dokter y asunto similar. Si no tin un palabracion specifico lo elabora un. E yiu(nan) lo ta segura contra gasto medico riba e polisa di e mama/e tata. E eventualpremie pa esaki lo wordo paga pa e mayor di e cuenta di yiu(kinderrekening) segun articulo 7.12. Cada mayor tin accesona e yiu malo cu ta wordo cuida.
3.12 Seguro
E carchinan di AZV di e yiu(nan) lo ta e responsabilidad di e mayor encarga cu cuido di e yiu(nan), e mayor encarga cu e cuidota percura pa e otro mayor haya un copia di e carchi- y polisanan. E mama/tata lo mantene e yiunan sigura contra resposabilidadcivil riba su polisa y lo pone un copia di e polisa vigente na disposicion di e tata/mama.
Of
E mayornan ta percura pa e yiunan ta sigura contraresponsabilidad civil cerca nan tur dos. Cada un lo cera un segurodi responsabilidad civil pa e yiu(nan).
3.13 Decision diario
Den anexo … e mayornan a regla cua di nan ta autorisa pa tumadecision chikito tocante cuido personal, deporte y tempo liber, lesdi musica y acontecimento specifico.
3.14 Demas asunto
Asunto cu presenta y di cua por asumi cu nan ta di indolespecifico, of cu ta inicia un fase nobo den bida di e yiu(nan), lo forma semper, si ta posibel, di antemano na tempo
topico di consulta entre e mayornan.
Pue asina cada biaha lo mi manda boso splicacion di e temanan di un PLAN DI MAYOR.
Paso ta un mayor ta un responsabilidad comparti pa semper!
Michella Steenvoorde – Laclé
Presidente Cie. Voortgezet Ouderschap


text:
Diadomingo anochi dia 26 di juli 2022 nos prome minister a hiba un discurso nacional riba e ley di topinkomen di empleadonan di companianan estatal. No tabatin un motibo real pa un discurso nacional. E miho motibo pa un discurso nacional lo tabata cu gobierno ta bay cas y cu aki 3 luna lo tin eleccion. Lo ta un berdadero motibo pa celebracion.
E gobierno ta haciendo su salto mortal pasobra si mira e reaccion riba e discurso nacional por a mira casi 100% di e comentario ta contra di e gobierno aki. Por bisa 100% di no ta kere of no tin confiansa mas den e gobierno. Mas nan keda na poder mas daño nan ta haci na nan mes, pero vooral na Aruba. E imperio aki ta cayendo den otro y nos no sa cu ki cara nan lo bay cana den pueblo. Eleccion pasa caba nan a manda hende nan dilanti pa mira ken ta habri nan porta pa ricibi nan bishita cu yen di promesa falso. Tur cos cu nan a priminti nan a haci lo contrario. Nos di partido Curpa a avisa pueblo di e promesanan falso aki, pero awe nos ta consciente cu pueblo su wowo a habri pasobra pueblo ta pasando hopi duro.
E ley LNT ta bay linea recto contra di partido mep mes. Mayoria empresanan a bira N.V bao di gobierno cu signatura di partido MEP. Partido MEP tin costumber di kita director di empresa y pone nan hendenan. Nos por a lesa den rapport di CAFT cu gasto y contribucion di pais na companianan di gobierno a aumenta innecesariamente. Esaki ta un otro motibo pakico mester a kita varios director, pa asina nan por haya caminda liber pa haci y deshaci. Un mentalidad di un partido comunista. E manera di proceder aki ta hinca nos empresanan estatal den problema financiero sin tin mester. Aruba sigur no ta moviendo den e direccion di progreso pasobra unda cu e gobierno aki pone su man ta daña so e ta daña.
Nos salubridad tambe ta bay den un direccion robes. Hopi di esunnan cu ta traha den cuido ta trahando den un stress cual sigur no ta na bienestar di esunnan cu tin cu wordo cuida. Nos por a mira cu diferente dokter a bandona nos isla caba pa un miho trabao. Awor kier duna trahado di hospital un pakete pa retira. Segun nos por a compronde ya caba e trahadonan ta traha bao di un stress y den un ambiente hostil. Esaki bo por mir’e como un maltrato di parti di doño di trabao. Un ambiente na trabao mester ta bon pa asina por tin produccion. Si ambiente ta malo solamente mal trabao lo bo haya na final. Pueblo ta paga un capital na seguro di AZV y a cambio mester por haya un bon cuido.
Riba dje nos ta mira cu nada no ta wordo haci pa esnan cu problema di salud mental. Mas cu un aña a pasa caba y nos ta mira cu gobierno en bes di yuda ta hasi e situacion pio. Fuera di e crisis social no tin un crisis den e salud mental y esaki ta trece henter e siguridad di nos pueblo den peliger. Hopi hende ta spera riba ayudo y si no actua awor e problema lo bay for di control. Nos ta perde un grupo grandi pa negligencia di parti di gobierno. Esaki ta hopi tristo.
Gobierno no por culpa ningun hende. Nan mester saca e balki for di nan wowo y mira e realidad. Minister no kier duna cuenta na Parlamento y asina nos por sigui menciona tur escandalonan. No tin temor di Dios y ta sigui haci maldad. Ora e copa di maldad yena locual cu ta bin su tras ta huicio. Nan por scapa for di e huicio terenal pero for di esun divino nan lo no scapa. Nos di partido Curpa ta manda un mensahe pa esunnan cu ta den Parlamento y cu ta bisa cu nan ta Cristian. Esaki ta e momento pa hala for di maldad y brasa e berdad pa asina bo no forma parti di maldad. Tan ten cu tin rosea por pidi pordon y hasie cambio. Esaki ta e momento pa nos para banda di pueblo y bisa ta basta.
Lider di partido Curpa Eric Ras


text:
WILLEMSTAD — Despues ku diferente di nos selekshonnan nashonal a biaha pa diferente parti di mundu pa partisipá na diferente torneo nan internashonal, awor ta toka turno na nos selekshon nashonal di kategoria U-15 pa saka kara di Kòrsou den e CFU U-15 Boy’s championship, ku ta tuma lugá na St. Maarten.
Despues di dianan di trainingnan intensivo i un temporada di preparashon ekstenso, awe, djaweps 6 di ougùstùs 9:45AM nos selekshon nashonal kategoria U-15 a biaha pa St. Maarten pa asina kumpli ku nan kompromisonan den e CFU U-15 Boy’s championship ku ta tuma lugá di 8 pa 16 di ougùstùs próksimo.
Nos pul ta konsistí di e siguiente paisnan; St. Vincent & Grenadines, Antigua & Barbuda, St. Maarten i Kòrsou.
Skema di weganan:
Nos selekshon nashonal U-15 ta konsistí di un grupo di 16 hungadó ku ta wòrdu dirigí pa Sr. Johannes van Elden ku ta e direktor tékniko di e selekshon aki i Sr. Maikel Hooi ku ta e asistente di e direktor tékniko.
Tambe ta biaha huntu ku e selekshon Sr. Eulogio Leocadia ku ta esun enkargá ku e materialnan i tambe e ta masahista di e selekshon. E hefe di delegashon ku lo biaha ku e selekshon ta Sr. Erickson Statie, miembro di direktiva di FFK.
Nos selekshon ta konsistí di e siguiente hungadónan:
- Kevin Juliana
- Michel James
- Danel Rosa
- Richajier Oleana
- Quinton Burk
- Ronathan Willems
- Ayodele Kwidama
- Sharrion Pietersz
- Angerick Dorothea
- Jared Tyrol
- Roderick Bolijn
- Jonathan Libania
- Gershon Rifaela
- Shurendric Fransinet
- Nathan Barnadina
- Luchently Vrutaal


text:
Donny Rasmijn ta adverti contra nepotismo
Diahuebs dia 26 di oktober 2017 sr. Donny Rasmijn a haci uso di su ultimo oportunidad di hiba palabra como parlamentario den Parlamento, en todo caso pa awo, pa duna diferente advertencia. Nepotismo: Haci abuso di bo posicion y poder pa faborece famia y amigonan, especialmente door di duna nan trabou, por ehempel den (departamentonan di) gobierno. Un forma di patronahe politico.Nepotismo den pasado, presente y futuro Sr. Rasmijn a expresa cu nepotismo ta tumando luga na Aruba pa hopi aña.
Comision ta evalua cambionan den sistema parlamentario Hulandes
Na januari 2017 un comision Hulandes, Staatscommissie parlementair stelsel, a wordo forma pa investiga si mester trece cambio den e democracia parlamentario di Hulanda. Mientrastanto e comision a presenta un rapport riba e prome fase di nan investigacion, cual ta un ‘probleemverkenning’. E comision a analisa puntonan fuerte y debil di e democracia parlamentario Hulandes y a yega na seis punto riba cual nan lo enfoca durante nan investigacion. Presidente di e comision, sr. Johan Remkes, a
MEP, POR y RED ta presenta nan puntonan di salida pa un programa di gobernacion
Dia 17 di oktober 2017 lidernan di partidonan MEP, POR y RED a presenta un acuerdo di formacion. E acuerdo aki ta delinea e puntonan di salida pa un posibel coalicion. E puntonan principal ta ‘bon gobernacion’, ‘finanzas publico balansa y duradero’, y ‘e ser humano central’. E acuerdo tambe ta menciona un investigacion di e situacion y riesgonan financiero di Aruba, y un investigacion den departamentonan y companianan gubernamental cu ta sensitivo pa corupcion. E acuerdo a wordo firma pa e
Transparencia den financiamento di partidonan politico Hulandes
Relaciona cu e eleccion parlamentario di Hulanda na maart 2017, partidonan politico Hulandes mester a entrega relatonan mustrando placa cu nan a haya (sponsors) y nan debenan. Tambe mester a entrega un relato di e placa cu candidatonan individual a ricibi. Esaki ta un obligacion segun e ley di financiamento di partido politico Hulandes. E ta conta pa tur partido cu ta bay participa na un eleccion parlamentario, mientras cu partidonan cu representacion den Parlamento (Eerste/Tweede Kamer) mester


text:
A KUMPLI 1 AÑA DI NOS SÉDULA DEN FORMA NOBO
MINISTERIO KONSERNÍ MANEHO DI GOBERNASHON, PLANIFIKASHON I SERVISIO PÚBLIKO
PUBLIKÁ RIBA 26 YÜLI 2022
Willemstad – Awe, 26 di yüli 2022, ta nèt un aña ku Kòrsou a introdusí ofisialmente e karchi di identifikashon nobo, mihó konosí komo Sédula.
E ta e medio di identifishon di pais Kòrsou ku ta bisa ku bo ta registrá i ta biba na Kòrsou. Ademas for di mei 2022 bo por biaha kuné bai e islanan di Reino hulandes karibeño. Wak e fecha di vensementu di bo sédula pa bo tin di bo bálido tur momento.


text:
Fundashon Plòns Kòrsou a risibí donashon durante Amsterdam diner.
Riba e foto por mira algun miembro di e direktiva di links pa rèks G.Roach, T.Winklaar, H.Offerman i S.Felomina.
Willemstad 28 di yüni 2022 – Fundashon Plòns Kòrsou (FPK) a risibí un donashon di 50k euro durante e veiling ku a tuma lugá na Amsterdam diner 2022. Amsterdam diner ta un organisashon ku tur aña ta organisá e evento aki pa rekouda fondonan pa yuda ku diferente proyektonan ku ta yuda pa kombatí e problemátika di HIV/Aids ront mundu. Durante di e diner presidente di FPK Harley Offerman a dirigi algun palabra na e publiko presente tokante e importansia pa tin sufisiente fondo pa por sigui yuda esnan ku mester di e yudansa.
E aña aki Fundashon Plòns Kòrsou a haña e oportunidat pa por a forma parti di e veiling i a rekouda un kantidat di 50k euro.
FPK tin 3 proyekto importante pa kuminsá kuné pa por yuda ku e problematika di HIV/Aids na Kòrsou. FPK a skohé e proyektonan basá riba e nesesidat ku ta biba bou di e oraganisashonnan Cura+, Salú pa tur i Famia Plania.
-
Konsientisá muchanan riba e topikó di HI/Aids
-
Minimalisá/ Eliminá e tabu di HIV/Aids na Kòrsou dor di konsientisá e komunidat i pone mas tantu informashon posibel disponibel
-
Tratamentu i remedi pa indokumentadonan
-
Esakinan ta 3 di hopi proyektonan ku FPK mester a skohé pa kuminsá kuné. Lamentablemente ahinda e tópiko di HIV/Aids ta algu ku mayornan, famianan, amigunan i konosinan no ta papia over di dje ni buska informashon konkreto pa informá nan mes di e desaroyonan ku tin riba e tópiko super importante aki.
P’esei FPK kier invitá bu pa bishitá e website fundashonplons.com ku nan a desaroyá den 4 idioma. Espesialmente den papiamnetu pa tur persona por kompronde i informá nan mes bon.
FPK ta sumamente kontentu ku e donashon ku nan a risibí pa por kontribui na un mihó bida i eksperensia pa e pashèntnan ku ta HIV positivo.


text:
Den conferencia di prensa ofreci diabierna mainta Frans Ponson, como miembro di directiva di Comerciantenan Uni Aruba, y mescos cu e siman prome, a toca diferente punto di actualidad cu ta preocupa nan miembro. Un di eseynan tabata e impresion cu a bay cu ne for di e reunion sosteni cu Minister di Energia, Glenbert Croes y ehecutivonan di WEB Aruba N.V. CUA ta spera un reduccion grandi den e tarifa di awa basa riba e echo cu e compania productor di awa y coriente, a bisa cu pronto lo reduci nan consumo di heavy fuel oil cu mil bari pa dia.
E tarifanan nobo di awa ta keda un punto hopi importante pa e organisacion tumando nota cu ta trata di un aumento di 32% adicional na e inflacion considerabel cu ta conociendo. “Ta hopi preocupante pa nos,” asina Ponson a bisa. “Mester wak con ta bay maneh’e. Ta facil pa bisa cu ta bin cu un BTW ora bo tin e poder ey,” pero segun CUA ningun comerciante por haci algo asina’ki; esta di aumenta su prijs cu un indice halto.
E organisacion di e gremio comercial ta satisfecho di tende cu pronto lo tin oportunidad atrobe di sinta na mesa cu e minister di energia y e compania di utilidad pa haya un actualisacion. “Nos ta contento di tende esey. Cu pa prome biaha kier papia cu comercio prome cu tuma decision. Algo cu nunca a tende prome y nunca a pasa,” segun Ponson.
Por lo pronto ta wak cu bay for di 4 mil pa 3 mil bari di heavy fuel oil pa dia ta un reduccion di 25% y esey lo mester tin un efecto bentahoso pa e consumidor di awa, sea residencial of comercial. “Esey nos tin cu wak si ta berdad. Hopi lihe nos lo sinta na mesa pa cuestiona esey.”


text:
Kon bo organisashon por partisipá?
Fundashon, instituto di kuido i klup (di deporte), atenshon! Ata bo chèns pa kumpli ku un djòp ku bo tabatin pendiente i alabes reklutá boluntario nobo. Partisipá na BON DOET riba dia 11 i 12 di mart 2022. Hasi e tereno limpi, drecha e sala di deporte, bai keiru un dia ku e grandinan òf duna e muraya un man di fèrf.
Partisipá
Ta fásil pa partisipá. Inskribí bo djòp riba e website aki i boluntarionan ku ta interesá e ora ei por inskribí riba e site pa e djòp òf aktividat. E periodo pa inskribí bo djòp òf aktividat i/òf pidi te ku USD 650,- pa material ta te ku 30 di yanüari 2022. Despues di e periodo aki nos ta kuminsá buska e boluntarionan pa hasi bon, pasa bon ku e djòpnan aki.
Registrá un djòp
Bo ke mas informashon?
Bo tin pregunta òf bo ke sa mas?
Ku plaser nos ta yuda bo.
Manda un mail na bondoetteam@gmail.com òf yama Tel: +599 785 4306 - Organisashonnan ; Tel: +599 785 4307 - Boluntarionan
Kon pa inskribí bo organisashon pa partisipá na BON DOET 2022?
Via di e wèpsait aki mes. Djis klek riba e boton aki bou i kuminsa e proseso. Sigui kada stap i yena tur detaye mas kompleto ku ta posibel. Duna mas informashon di bo organisashon, bo djòp i despues hasi bo petishon pa aporte finasiero.
Mas informashon »
Kon mi ta pidi un aporte finansiero?
Despues ku bo kaba di inskribí bo organisashon i djòp bo por pidi aporte finansiero. Den Mi profil bo ta haña bou di bo djòp un link “Aporte finansiero”.
Mas informashon »


text:
En prinsipio, ta komprensibel ku e Ordenanza Nasional aki ta nesesario den situasion determiná di krisis y emergensia. Sin embargo, e konvershon di e forma i kontenido den un gran arreglo general, estilo “one size fits all”, no ta sirbi. Ku otro palabra: mester konsiderá seriamente pa formulá diferente lei adekuá pa sirbi den diferente situashon di krisis, manera desaster natural, pandemia, terorismo, etseera, ku kada un ta meresé muchu mas ku un trato igual.
Komo NGO dediká na defensa di derecho humano, Human Rights Defense Curaçao ta mas vigilante ora ta trata di akontesimento den nos komunidat ku por sea afektá o violá derecho humano vital di residentenan di Kòrsou.
Manera e debate públiko a lanta kabes den fin di siman, un kantidat di siudadano i diferente miembro di media di komunisashon a aserká nos pa tende nos opinion. Por sierto Human Rights Defense Curaçao ta masha kontentu ku nos ta persibí un kresementu di e importansia ku lokalmente ta duna na derecho humano.
Human Rights Defense Curaçao ta kompartí e preokupashon ku ta eksistí pa e peligernan potensial ku ta persistí den e teksto aktual pa ku nos derechonan humano fundamental manera libertat di ekspreshon, libertat di manifestashon i e derecho riba privasidat den bo mes kas.
Además e garantianan aktual no ta ofresé protekshon adekuá. Basá riba ekspertisio di outoridatnan riba tereno di derecho konstitusional, i na nos opinion, mester introdusí ahuste práktiko (i pagabel) pa aselerá akseso na hustisia (nos huesnan). E lei aki meter ta keda keda aproba ku riba un mayoría kualifiká (2/3 parti) en bes di un mayoria simpel.
Komo Human Rights Defense Curaçao nos sospechá ku e garantía final di gobièrnu di Reino pa salvaguardiá nos derechonan humano ta nada mas ku un iliushon. Te aworaki gobièrnu na Den Haag a distanshá for di tur asuntu ku ta toka derecho humano lokal i ta preferá pa designá nan komo “kompetensia outónomo” di e otro paisnan den reino.
Mayoria di siuadano lo ta di akuerdo ku nos, ku tin ku evitá ku ta pone nos estado di derecho bou di preshon. Mester evitá abusu di poder, desishon arbitral i represaya na un manera vigoroso. Rònt mundu tin multiple ehèmpel di kon siudadano inosente, medionan di komunikashon no deseá i miembro di NGO ta bira víktimá di “estado di emergensia”.
Human Rights Defense Curaçao ta apoyá tur esnan ku ke hasi un yamamentu urgente pa gobièrnu di Kòrsou respondé ku mas disposishon i atenshon na e preokupashon legítimo ku ta biba de nos komunidat pa loke ta derecho humano. Nos gobièrnu tin e deber pa traha na garantisá nos derechonan humano na un manera óptimo posibel.
Human Rights Defense Curaçao Kòrsou, 25 di novèmber 2020


text: KRALENDIJK – Awe djabièrnè den oranan trempan di mainta, kontratistanan na e proyekto di Tank’i Matrimonio a yega topa ku por lo menos 6 buriku ku a kai den un buraku hundu ku a wòrdu kobá pa traha berpùt. E bestia nan aki a kai den e buraku sin por a sali. Mesora a yama kuerpo di bombero pa bin purba reskatá e bestia nan aki pa sakanan for di e buraku pero na nan yegada no a logra. Mirando ku tabatin un ‘excavator’ den bisindario, a opta pa laga traha un salida pa asina e burikunan por a sali. Foto ta duna bista di e situashon awe mainta.


text:
BONEIRU.
AWE DJADUMINGU KASO DI TIROTEO NA ALTURA DI KAYA NIKIBOKO NOORD.
Awe tardi algu despues di 3:30 pm un kaso di tiroteo ta keda registra kaminda un homber di fam V lo mester a los algun tiru riba e homber di fam S .
Motibu dikon e tiroteo a tuma luga ta wordu investiga dor di recherche.
E homber di fam S a resulta levemente herida.
Testigunan a bisa ku nan a skucha sigur 3 tiru.
Na momentu ku e melding a drenta na warda di polis , outoridatnan a sali rumbo pa e sitio mesora aki a bin topa ku un toyota yaris shinishi ku tabata bandonando e sitio y polis a dune ordu pa para pero e shofur di e yaris no a sigi e ordu di polis y aki nan polis a los tiru dirigi riba e auto.
Bala a alkansa e vehikulo pero e sospechoso a logra kore bai.
A surgi un persekushon y polis a bin topa e yaris na tera kora , mesora a konfiska esaki den kuadro di e investigashon.
No por a hanja e sospechoso niun kaminda.
Mas lat anochi recherche a logra detene e sospechoso di fam V den un kas na kaya Amazona na tera kora.
E investigashon ta andando.
Fuente: AIMED AYUBI
NOTISIA KU BO POR KONFIA.
RIBA NOS APP DI LIVE 99 FM Y RIBA NOS FACEBOOK TIN POTRET.


text:
Teps pa temporada di orkan
Sòru pa tin un plan di akshon na kas pa den kaso di un menasa di orkan; Kontrolá ekiponan di
Kon pa traha un kit di emergensia
Create Your Survival Kit The Disaster Survival Kit is a fun family project to involve the younger members of your
‘Checklist’ pakete di emergensia
Pa ta bon prepará bo mester di bo pakete di emergensia den kaso di un kalamidat. Ta importante pa tin
Kiko ta un orkan?
Un siklon tropikal ta un sistema ku formá dor di nubianan di bos i welek organisá, ta drai rònt di


text:
WILLEMSTAD — Liga MCB Promé i Segundo Divishon ta kontinuá den gran forma ku e promé partidonan di e segundo buèlta.
Manera tur siman MCB i FFK ta invitá hinter pueblo di Kòrsou pa asistí na e partidónan aki i pasa un ratu ameno den kompania di bo famia i alabes disfrutá di bo deporte preferí, e deporte rei futbòl. Liga MCB Promé Divishon ta kosta solamente fl.6,- general miéntras ku mucha te 12 aña i 60+ ta kosta fl.2.50 miéntras Liga MCB Segundo Divishon ta grátis.
E djadumingu aki portanan lo habri for di trempan kaminda ku e públiko presente por disfrutá di e partido di Kampionato di Dama kaminda e ekipo di Hubentut Fortuna lo enfrentá Inter Willemstad pa 3or di atardi i despues ta kontinuá ku e partido di Liga MCB Promé Divishon.
Tene na kuenta ku te ku fin di mei tur wega di Liga MCB Promé Divishon lo ta na Stadion Antoine Maduro (SUBT) debí ku SDK lo ta será pa motibu di konstrukshon di e tereno.
Tambe FFK ta anunsiá ku Caribbean International University ta ser suspendé pa partisipá na Liga MCB SegundoDivishon. Esaki pa motibu ku na 2 okashon nan no por a sera a kantidat di hungadónan pa partisipá na wega korespondiente i konforme reglamentu di FFK, nan no por sigui forma parti di Liga MCB Segundo Divishon i ta degradá pa Terser Divishon. Liga MCB Segundo Divishon ta kontinuá ku 9 ekipo.
Wega nan pa wikènt i próksimo siman, Liga MCB Promé Divishon:
Tur e partidonan aki ta tuma lugá na Stadion Antoine Maduro (SUBT)
Tabla di posishon Liga MCB Promé Divishon;
Tabla di posishon Liga MCB Segundo Divishon;


text:
ORANJESTAD — Ministerio Publico lo bay dicidi pronto si nan lo bay persigui entre otro minister di Turismo Otmar Oduber, minister di Infrastructura Benny Sevinger, directiva di Aruba Investment Bank y prome minister Mike Eman penalmente, a base di e keho di corupcion cu Jan de Ruijter a entrega recientemente concerniendo construccion di un Hard Rock Hotel. Esaki vocero di OM Ann Angela ta declara na Red Karibense.
“Awe meneer De Ruijter tabata na Ministerio Publico riba invitacion di fiscal mayor y fiscal Schmidz. Tabata pa un combersacion informativo pa e splica su posicion manera poni den e carta cu el a manda pa fiscal mayor”, asina Angela ta duna di conoce, bisando cu e combersacion a bay bon.
“Den su carta na fiscal mayor, De Ruijter a pidi pa un investigacion penal, of miho bisa pa nos persigui minister Oduber. E combersacion informativo di awe tabata pues pa Ministerio Publico yega na un decision final si lo persigui of no.” Segun Angela e decision pa persigui Oduber of no lo bay cay mas liher posibel. “E ta un decision cu mester wordo haci na un forma cauteloso y bon considera, pues lo tuma e tempo cu ta necesario y prudente. Asina cu un decision cay, nos lo informa”, asina e vocero ta informa.
Detayenan
Jan de Ruijter di su banda ta confirma cu e combersacion a bay den bon ambiente, bisando cu Ministerio Publico a pidie pa aclarea cierto detayenan for di su carta por escrito. “Unabes nan haya esakinan, nan por tuma un decision. Mi ta bay percura pa mayan mes nan haya nan”, asina De Ruijter ta duna di conoce. Ki detayenan exactamente for di e carta cu ela manda pa Ministerio Publico e tin cu aclarea ainda, De Ruijter no kier bisa. Fiscal mayor, apesar di ta nobo den su funcion, lo a lesa e carta bon y mustra interes genuino den e caso, segun De Ruijter. E ta bisa cu a dura hopi largo caba pa yega te aki y cu e ta combenci cu tur e acusadonan den e keho lo wordo persigui.
‘Adicto’
A tuma contacto tambe cu minister Oduber, pero e mandatario no kier a duna niun reaccion, otro cu mester puntra Ministerio Publico pa loke ta e combersacion cu nan tabatin cu De Ruijter. “Ami ta considera señor De Ruyter un loco, un adicto cu a bin cu un gran cantidad di acusacionnan falso cu no tin ni pia, ni cabes.”
Fraude
December aña pasa De Ruijter a entrega un keho serca Ministerio Publico pa corupcion, fraude y testimonio falso por escrito contra minister Oduber y tambe entre otro minister Benny Sevinger di Infrastructura y prome minister Mike Eman. Esaki despues cu minister Oduber a perde su caso pa defamacion contra De Ruijter concerniendo e mesun acusacionnan. Segun De Ruijter, minister Oduber lo a comete fraude pa asina percura cu Southwest Horeca Development, un compania di familiarnan di ex-minister di Finanzas y lider di AVP Tico Croes, haya e gunning pa construi un Hard Rock Hotel na unda te ainda tin para e ruina di Bushiri Hotel. E minister lo a wordo acesora den esaki pa varios persona incluyendo prome minister Mike Eman y directiva di Aruba Investment Bank.
Autor Ariën Rasmijn


text:
Sentro di Konosementu
- Inventario
- ICH-NGO
- KIEN-ICH Nederland
- Grupo di trabou Unesco Boneiru (GUB)
- Koperashon den henter Reino
Media
Kompartí
Sentro di Konosementu
Fundashon Históriko Kultural Boneriano, FuHiKuBo
Fundashon Históriko Kultural Boneriano, FuHiKuBo
E fundashon pa historia i kultura di Boneiru, fundá 6 di ougùstùs 1998, tin komo meta promoshon di dokumentashon di historia di Boneiru i ta purba logra esaki ku:
a. Dokumentashon di historia pa medio di kolekshoná obra históriko tokante Boneiru, archivo di famia i otro archivo, transkribí grabashon, filmashon i grabashon di historia oral i músika folklóriko pa sentralisá nan den ún archivo;
b. Revisá i studia fuentenan históriko, hasi grabashon di músika, skirbi buki i revista i publikashon di esakinan;
c. Mantené kontakto ku institutonan sientífiko i sientífiko
E fundashon ta aktivo den tur área importante di e Konvenshon di Patrimonio Kultural Intangibel - Intangibel Cultural Heritage ICH di Unesco di 2003, i ta ehersé aktividatnan di salbaguardiá manera: identifikashon, dokumentashon, investigashon (inkluso inventarisashon); mantenshon, protekshon; promoshon, fortifikashon, traspaso, enseñansa formal i informal i revitalisashon.
Aktividatnan
Promé ku na 2012 Hulanda a ratifiká e Konvenshon di ICH di UNESCO di 2003 ya for di 1990 FUHIKUBO ta aktivo ku grabashon di video di hende grandi di Boneiru i nan storianan ku tin di ber ku patrimonio, kultura i naturalesa di Boneiru. E archivo di FUHIKUBO ta konta ku mas di 2000 entrevista grabá i hopi dokumental i programa spesial tokante un variedat di tópiko riba tereno di patrimonio kultural intangibel. E tesoro enorme akí na informashon ta disponibel gratuitamente pa públiko grandi via www.archivoboneiru.com For di 2017 tin tambe un kanal di televishon spesial, Bonaire.tv. Na e kanal akí 24 ora pa dia ta transmití dokumental i entrevista. Por mira e programanan tambe na Aruba, Kòrsou, St. Maarten i na Hulanda via YouTube i Vimeo. Mayoria ta na papiamentu, pero tin hopi programa tambe na ingles i hulandes.
Kategoria di programanan na #entrega & kantidat
Boneiru Ayera i Awe: 460
Dokumental: 70
Herensia: 1385
Herensia di Siglo: 85
Aki Boneiru: 446 (1981- )
Aktualidat: 38 (oug 2021- )
Beku (programa radial semanal): ±1000 (2007- )
Despues ku Hulanda a ratifiká e konvenshon ofisialmente, FUHIKUBO a sigui hunga un ròl importante den ehekushon lokal di e konvenshon. Direktor Franklin Antoin for di 2014 ta miembro di Grupo di Trabou di UNESCO Boneiru i a asistí na tur seshon di e Proyekto di Desaroyo di Kapasidat di e Konvenshon di ICH di 2003. Di 2014-2018 Hulanda a spònser e proyekto akí pa Aruba, Boneiru, Kòrsou, i St. Maarten, St. Eustatius, Saba i Sürnam.
Durante añanan ku a pasa, FUHIKUBO a amplia su área di trabou i ta dokumentá historia oral na e otro islanan di e Antia Hulandes anterior. Ta archivá e programanan akí i ta pasa nan na stashonnan di televishon lokal i na Hulanda.
Franklin Dominico Antoin ta fundadó i direktor di FUHIKUBO. E tin un interes grandi den historia, kultura i naturalesa. Antoin ta periodista na e korant lokal Extra for di 1977. Durante su karera el a editá míles di artíkulo, storia i seri, i grabashonnan transkribí den artíkulo ku ta sali den e korant Extra.
Antoin pues a promové uso di papiamentu komo medio pa traspasá konosementu. Tambe el a publiká hopi buki tokante susesonan históriko, susesonan spesial i komunidatnan na Boneiru. Antoin huntu ku otro miembronan di direktiva di Fuhikubo ta organisá vários kurso. E ta un kanadó ferviente i den kurso di añanan a organisá hopi kaminata rònt Boneiru. Via e grupo Chantiwawa awor, su eks kursistanan regularmente ta organisá kaminata.
Kompetensia i ekspertisio
Mas ku kuarenta aña, e organisashon a akumulá eksperensia práktiko riba tereno di investigashon, dokumentashon, mantenshon i traspaso di historia kultural intangibel. E fundashon ta kompartí e konosementu ku e tin i ta sirbi komo ehèmpel pa otro.
FUHIKUBO tin un kordinador partaim den servisio, i un kamarógrafo/editor. E otro trahadó regular, di spònser pa Bonaire Communication Services, ta digitalisá, upload i manehá e material di oudio i oudiovisual i aparatura di FUHIKUBO. E organisashon ta traha ku boluntario i stazjèr. Ta kontratá kamarógrafo èkstra pa proyekto spesífiko, i ta supkontratá pa transkripshon di grabashonnan di dokumental. Antoin i su otro miembronan di direktiva ta organisá diferente kurso i entrenamentu.
FUHIKUBO tin un grupo núkleo di 15 boluntario. Algun biaha nan a haña entrenamentu den koperashon ku e Proyekto di Desaroyo di Kapasidat di ICH di UNESCO. Ta bai pa dokumentashon di historia oral pa medio di investigashon kualitativo, téknika di entrevista, time-coding, editá, investigashon kuantitativo, digitalisashon i archivá. E grupo di entrevista a traha vários dokumental tokante festivalnan manera di simadan, barí i San Juan i San Pedro, Maskarada, kuranderia, i desaster natural.
E traspaso di abilidat pa traha dokumental ta basá riba eksperensia amplio ku FUHIKUBO tin ku dokumentalnan tokante tradishon, tradishon sosial, fishinan traditional i historia oral.
Eksperensia ku koperashon ku komunidat, grupo i praktikantenan di ICH
FUHIKUBO su eksperensia amplio ku koperashon ku individuonan i komunidatnan lokal riba tereno di patrimonio kultural intangibel, a dun’é un bon reputashon. Aktivamente ta hasi un apelashon riba su servisionan pa entrevistá hende grandi, i artista. E fundashon a krese i a desaroyá su mes pa un institushon ku un archivo digital i di papel impreshonante. FUHIKUBO diariamente ta risibí foto di famia, dokumento i otro kos pa warda. Manera diskunan fonográfiko 45, 33 i 78; grabashon di músika, material oudiovisual, buki i opheto. Tin un grupo di boluntario ku ta traha spesialmente ku selektá, deskribí i digitalisá foto. FUHIKUBO tin míles di foto. Un otro grupo ku parsialmente ta konsistí di empleadonan di banko ku ta hasi trabou pa komunidat, ta entrená pa hasi kaminata den naturalisa rònt Boneiru. E grupo ta organisá tambe charla informativo/edukativo tokante historio, kultura i naturalesa. I ta registrá tambe buki, revista i manuskripto den FUHIKUBO su biblioteka físiko. Studiante, dosente i hendenan di tur sektor di komunidat ta bishitá e biblioteka regularmente.
Koperashon: FUHIKUBO ta traha huntu ku e.o. Mangazina di Rei, Terramar, Fundashon Arte i Kultura i Plataforma Kultural na Boneiru, Regionaal archief Dordrecht na Hulanda i NAAM na Kòrsou.
Kurso: FUHIKUBO a duna kurso di skirbimentu na papiamentu. Na fin di e kurso a publiká un korant, ESUN, ku a repartí na eskala grandi. Ta duna kurso di investigashon na dosentenan ku ta hasi uso di archivo di FUHIKUBO, kursonan di historia na poblashon i hendenan ku ta bin biba na Boneiru. Henter aña ta duna kurso tokante historia di Boneiru na papiamentu, hulandes i ingles.
Programa di radio: For di 1985, promé komo Radiotopiko i desde 2007 komo ‘BEKU’, ta transmití e programa di radio semanal di dos ora via Voz di Boneiru 94.7FM. BEKU ta ofresé un plataforma na henter komunidat pa trese dilanti, diskutí i interkambia asuntunan tokante kultura lokal i e komunidat dinámiko ku nan ta biba den. Ta live stream, graba i por mira tur programa riba facebook.
Wèpsait, medio sosial, televishon: E archivo digital di FUHIKUBO a yega awor na mas o ménos 45 TB ku informashon oudiovisual, visual i di data. Henter e archivo ta aksesibel pa hendenan tur parti di mundu. Regularmente ta upload material nobo via archivoboneiru.com, e wèpsait di FUHIKUBO su archivo digital. FUHIKUBO, BONAIRE.TV i BEKU nan kada unu tin un página di Facebook i un lenk di YouTube i Vimeo kaminda hendenan na i pafó di Boneiru por sigui programanan bibu di radio i televishon.
Informashon di kontakto:
FuHiKuBo
Kaya Irlandia 12
Bonaire, C.N.
Tel: +5997178482
Emailadres: b.antoin.extra@gmail.com & fuhikubo@gmail.com


text:
No tin sufisiente datos riba efikasia i seguridat di e bakuna di Moderna bou di muchanan pa asina e keda implementá na Hulanda i den Reino.
PUNDA- Konseho di salú na Hulanda a rechasá konseho pa implementá e bakuna di Moderna pa muchanan debí ku aun no tin sufisiente datos riba efikasia i seguridat di e bakuna pa muchanan.
Manera ya ta konosí e bakuna di Pfizer/BioNTech anteriormente a keda aprobá i implementá na Hulanda i e islanan den Reino pa suministro bou di muchanan.
Agensia di Medisina Oropeo (EMA) a aprobá e bakuna di Moderna pa muchanan entre 6 pa 11 aña na fin di febrüari. Sinembargo, Konseho di salú hulandes no ta haña ku tin sufisiente datos riba efikasia i seguridat di e bakuna di Moderna pa e grupo di muchanan aki i p’esei no ta konsiderá implementashon di e bakuna di Moderna unu nesesario.
Segun Konseho di salú e bakuna di Pfizer/BioNTech ku a keda aprobá promé pa muchanan entre 5 i 11 aña ta efektivo i seif. Ademas, tin sufisiente dósis disponibel di Pfizer pa bakuná e poblashon di muchanan na Hulanda i den Reino. Pa e motibu aki nan a rechasá pa Konsehá implementashon di Moderna.


text:
Komunikado di prensa relashoná ku e video ku sr. Ewout a publiká.
Komunikado di prensa relashoná ku e video ku sr. Ewout a publiká.
E video a krea e reakshonnan di repudio of ta e trato preferensial ku nos ta duna e hulandes riba nos hendenan?
E prosedura i e manera ku a kopera ku e sr. Ewout pa por a produsí e video aki, ta un muestra di deskriminashon ku semper a bin ta tuma luga kòntra nos mes hendenan. Prensa lokal tambe a pidi pa nan por a traha un dokumental pero e petishon a wòrdu rechasá.
Lokual ku a sosode aki, ta kòrda mi riba un kaso di un señora ku a pidi un pèrmit pa por a pone su konteiner den punda. E señora a pone su konteiner den punda pero debi ku e no tabatin e pèrmit, MEO a kita esaki. Sinembargo a resulta ku ta un hulandes a haña e pèrmit i no e señora lokal. Nos mes hendenan ta siña e haitianonan kon pa kita e tereno di huurgrond for di nos paisanonan via di plantashon. Tin un lei ku ta stipula ku si un hende ta planta pa 5 of mas aña, e tereno ei lo bira di e plantadó. I asina hopi di nos hendenan a bin ta pèrdè nan tereno di huurgrond. I asina por sigui menshona historianan kaminda ku nos hende lokalnan ta wòrdu nenga i bòikotia pero otronan manera entre otro e chinesnan sí por a haña e pèrmitnan na un manera ingenioso pa nan hasi negoshi.
Mas duele ta ku ta nos mes ta praktikando e deskriminashon aki kontra nos mes hendenan. E problema ta ku nos hendenan No ta hañando e oportunidat igual ku persona di otro un rasa. Deskriminashon ta den nos mente. Miéntras ku esaki ta e kaso, nos lo keda bòikotia otro i kolaborá ku hende di otro rasa pa tene nos abou.
E momentu a yega pa nos eduká i edifiká otro ku nos tur ta igual pa risibí e oportunidat di por demostrá i krese den e bida aki. Huntu nos por edifiká i re-konstruí nos dushi Kòrsou.
Dearly Constancia


text:
Herensia kultural
Herensia kultural ta tur kos material I no-material ku ta produkto di ekspreshon di hende. Ta trata di elemento ku ta relashoná ku entre otro arkeologia, historia, literatura, edukashon, arte, siensia i kultura en general.
Herensia kultural ta formá pa un grupo di hende ku den kurso di siglonan a desaroyá un propio manera di biba den sierto teritorio. Herensia kultural ta entre otro nan manera di sòru pa kuminda, konstrukshon di kas, transporte, kushiná, idioma, baile, muzik, religion. Tin produkto di herensia kultural ku artefakto di hopi aña òf siglo pasa. Dokumentu, buki i otro publikashon bieu di balor. Archivo di potrèt, disko, publikashon importante. Tambe arkitektura manera monumento.
E herensia aki ta bini di e hendenan na Kòrsou di ántes.
Herensia kultural ta enserá tambe asuntunan no-material, asuntu spiritual manera kerensia, idea, pensamentu, idioma, sistema di papia etc.
Herensia kultural material ta lokual ku por mishi kuné. Por ehèmpel un fòrti, un vestuario òf un edifisio. Bo por warda i restourá e material. Herensia kultural no-material no por mishi kuné. Por ehèmpel un kantika, un manera di planta òf di kushiná. Bo no por warda e herensia kultural -no material mes, pero sí bo por warda su konosementu ku potrèt, pelíkula i material ouditivo.
Dikon herensia kultural ta importante?
E herensia kultural ta mustra nos kon nos antepasadonan a biba i pensa. Kon nan a trata ku nan naturalesa. Nan tin sabiduria di ántes ku mester ta konosí pa esnan ku ta biba awe komprondé nan mes mihó, siña sa ken nan ta. Herensia kultural ta importante den formashon di bo identidat. Konosé bo mes pa asina bo por siña apresiá bo mes.
Nos Kultura
Dicta sunt explicabo. Nemo enim ipsam voluptatem quia voluptas sit aspernatur aut odit aut fugit, sed quia.
Fuera di e mayoria ku ta desendiente di katibu Afrikano, e pueblo di Kòrsou ta konsistí tambe di yu-di-Kòrsou
Tin diferente tipo di músika kual ta: ta músika popular, músika klásiko, músika folklóriko, músika ritual.
Kada pais tin su kustumbernan ku mayoria biaha ta konektá ku un suseso òf kambio importante
Zumbi mayoria biaha ta e spiritu di un persona ku tabata na bida mal hende. Despues di su morto e no por haña pas
Kada pais tin su baluartenan ku ta persona ku a nifiká hopi pa desaroyo di un pais òf region pa loke ta trata
E sistema di sklabitut ta hopi bieu, for di añanan 3000 promé ku Kristu. Tur kaminda e promé forma di eksplotashon di hende
Bondia yufrou, bondia muchanan,
Awe mi ta bai tene un spreekbeurt di Kultura, dor ku e ana aki ta ana di Kultura.


text:
MERKA — Despues di a bringa leshoná djasabra ultimo kontra Floyd Mayweather, Manny Pacquiao a opera su skouder drechi ayera. Apesar di a leshoná e skouder den entrenamentu pa e pelea di djasabra, Pacquiao a kere ku su skouder tabata sufisiente bon pa bringa. Sin embargo, esaki no tabata e kaso ora ku e leshon a re-aparese den e di tres asalto di e pelea.
Segun konosido siruhano, Dr. Neal ElAttrache tur kos a bai bon ku e operashon i ta spera un rekuperashon total di e skouder di Manny. E tempu di rekuperashon despues di e operashon lo tuma entre 9 pa 12 luna.
Miéntras ku niun hende no tabata na altura di e leshon di Pacquiao aparentemente Mayweather si tabata sa tur loke tabata pasa den e kampamentu di Pacquiao. Den un entrevista ku FightHype.com, ku ta keda konsiderá komo e boka di Floyd Mayweather e bòksdó a bisa: “mi tabata sa tur dia tur kos ku Manny Pacquiao tabata hasi den su kampamentu. Mi tabata sa ki ora e tabata bòks, ki ora e no a bòks. Mi tabata sa kuantu asalto e la bòks. Mi tabata sa kon prepará e tabata. Mi tabata sa kuantu asalto e la praktiká kontra saku pisa. Mi tabata sa ora su pia kue kram.”
Segun Mayweather, ora e ta bringa kontra di un hende e mester sa tur kos di dje.
Miéntras tantu e promotor di Manny Pacquiao, Bob Arum a sugerí pa Mayweather keda sin bringa na sèptèmber próksimo. Arum ke pa Mayweather drenta rin bek na aprel di 2016 kontra Pacquiao.
Entrevista di FightHype.com ku Floyd Mayweather:


text:
ialuna mainta Minister di Turismo y Salud Publico sr. Dangui Oduber a reuni cu director di ImSan dr. Rajnherc y e president di e Hunta di Supervision di ImSan sr. Igmar Reyes encuanto e entrega di e cuenta anual di ImSan aña 2021. Un biaha mas ImSan ta haci entrega di nan cuenta anual dentro di e tempo stipula. Aña 2021 no tabata un aña facil pa ImSan, fuera cu tabata tin pandemia cu a afecta e entradanan ImSan. ImSan a converti di dunador di cuido ambulatorio pa un hospital caminda e suma cu nan ta ricibi di lump sum a keda reduci pa 5% pa aña cu sigur ta afecta e financia di ImSan.
Acreditacion di JCI
E proyecto di acreditacion ta canando segun e standard y guia di “Baptist Health International” cu e meta pa wordo acredita internacionalmente. “Baptist Health International” ta un di e grupo di hospital mas grandi na USA y via “Joint Commission International Accreditation” (JCI) ImSan lo wordo acredita internacionalmente. Aruba lo bira e di 3 pais den Caribe cu tin un instituto cu ta acredita pa JCI, ta premira cu e acreditacion a lo finalisa pa fin di e aña aki of mas tarda na cuminsamento di aña 2023.
E acreditacion aki ta haci posibel tambe pa Aruba bay den e direccion di turismo medico, ya cu e seguronan medico internacional ta traha cu institutonan cu ta acredita pa JCI asina Minister Oduber a duna di conoce. Ya caba ImSan ta ricibiendo pashent for di Boneiro, Saba y Sint Eustatius, durante e temporada di e pandemia esaki a frena, pero actualmente a cuminsa ricibi pashent atrobe.
Clinica di Radiologia
E clinica di Radiologia ya caba ta den funccion pa 2 aña, den e temporada aki a atende mas di 400 pashent cu a bin na remarke pa haya tratamento di radiotherapia, esaki ta mas o menos 20 pashent pa luna. Pashentnan cu ta sufri di cancer ta wordo trata cu bestraling aki mes na Aruba den cercania di nan famia y cu e mihor aparato riba mercado.
Di e manera aki aki nos ta mehora e calidad di nos cuido medico y reduci gastonan di AZV. E clinica aki ta traha di cerca cu “Baptist Health International” caminda cu un ekipo di 15 specialista riba diferente tipo di cancer ta pasa riba cada un di e casonan y hunto cu e specialistanan di ImSan ta dicidi e mihor tratamento pa e asegurado.
Eye Center
Den e proyecto di ImSan di 60 miyon florin a construi tambe un sala di operacion specialmente pa oftalmologia (operacion di wowo). Danki na esaki awor na Aruba mes por haci opercacionnan di retina, den pasado e pashent mester a bula bay Colombia pa wordo opera. Aruba tabata manda 80 pashent pa aña Colombia pa haci e operacion aki y esaki tabata costa AZV 2 miyon florin pa aña.
Den aña 2021 ImSan a haci alrededor di 160 operacion di retina na Aruba. Pa cu operacion di retina ImSan ta ricibiendo 15 pashent tur weekend for di Caribe hulandes. E centro aki sigur ta aporta na locual ta nos turismo medico. Actualmente tin un specialista di retina so na Aruba pero Imsan ta den e proceso cu AZV pa busca uno mas.
Minister Dangui Oduber ta hopi contento y orguyoso di e trabounan cu ImSan a bin ta haciendo pa cu Aruba su cuido medico. Danki na e trabou di cada un cu ta labora na ImSan, Minister Oduber ta hopi optimista cu ImSan ta bay logra haya su acreditacion cu sigur Aruba lo bay prospera di dje.


text:
Wereld Natuur Fonds (WWF-NL) ya pa hopi aña a komprometé su mes na redusí e uso di plèstik desechabel dor di ehekutá proyektonan. E proyekto mas resien a enserá un aktividat edukativo pa ‘naschoolse opvang’ na Boneiru.
Kompetensia di klùr
A organisá un aktividat edukativo pa muchanan di skol entre 4 pa 12 aña. E muchanan a haña un presentashon interaktivo kòrtiku tokante plèstik desechabel i e daño ku esaki ta kousa na naturalesa i hende. Despues e muchanan tur a kuminsá klùr. E plachinan mas bunita di klùr a keda rekompensá ku un premio, danki na e patrosinadónan Between2Buns, Jibe City, Gio’s Gelateria & Caffé, Top1Toys, Something Sweet i NOBO Bonaire. E ‘naschoolse opvang-nan’ ku a partisipá n’e kompetensia di klùr ta Dopey, Kristu Bon Wardador, Bon Kwido i Pelikaan. En total, alrededor di 150 mucha a partisipá.
Beyond Plastics
Den e periodo di 2012 te ku 2021 Boneiru Duradero, un inisiativa di sostenibilidat di WWF-NL na Boneiru, a ehekutá diferente proyekto i a duna sosten na Openbaar Lichaam Bonaire den desaroyo di e prohibishon di plèstik di un solo uso. Den 2022 e nòmber di e proyekto Boneiru Duradero a ser kambiá pa WWF Dutch Caribbean. Den e periodo promé ku a bin e prohibishon di plèstik di un solo uso, WWF-NL a introdusí na mart 2021 un programa di E-Learning tokante redukshon di plèstik, bou di e nòmber di Beyond Plastics.
Beyond Plastics ta un programa di E-Learning ku ta fásil aksesibel pa tur hende, ku módulonan pa skucha na papiamentu i ingles. E programa di E-Learning ta grátis, ya asina tur hende na Boneiru por siña mas tokante e importansia di redukshon di plèstik. Beyond Plastics ta brinda ademas un ‘toolkit’ na negoshinan den e industria di turismo, ku kual nan por inventarisá nan uso di plèstik desechabel i tambe siña tokante alternativanan duradero.


text:
DXBT ta introdusí Xuz i ta lansa ‘Future’
DXBT ta introdusí nan miembro di mas nobo, Xuz. Esaki despues ku Xechell a kuminsa e trayekto pa internashonalisá su mes bou di e nòmber artístiko Bauco. Di akuerdo ku representante di DXBT, esaki ta un desaroyo masha positivo. E hóbennan ta risibí un formashon musikal, pasa dor di e proseso di grabashon den studio, biba eksperensianan nobo di e.o biaha pa eksterior pa presentashon, grabashon di video clip i hasi photo-shoot, pa despues ora ku yega un edat mas grandi sigui ku nan trayekto independiente bou di e maneho di Decoded.
Ku introdukshon di Xuz, ta lansa un single nobo titulá ‘Future’, esaki ta netamente e loke e grupo ta enfoká riba dje tambe. Futuro ta pinta di ta prometedor i DXBT ta probechá tur oportunidat ku presentá. Ademas di introdukshon di miembro i piesa nobo nan ta preparando pa lansa nan EP titulá ‘SRAELLA’ den luna di sèptèmber próksimo tambe. Bon vibrashon i un bon trabou den ekipo aksentuá pa un ‘brotherhood’ semper a duna e resultadonan deseá. E piesa nobo ‘Future’ ta un UK Dancehall Trap produsí dor di Pastor. E videoclip ya ta ‘online’ riba kanal di Decoded. Hóbennan por sigui Denzel, Björne i Xuz- DXBT- riba Snap Chat, Facebook/Instagram: DXBT / DecodedOfficial. Tambe por stream riba iTunes/ Spotify/ Google Play/ Apple Music. Suskribí grátis na SoundCloud, DecodedOfficial i sigui artistanan di Decoded via di nan YouTube Channel: Decoded.


text:
Home
Inspeccion di Salud Aruba (IVA) ta monitoria e cuido di salud na Aruba na un manera independiente. IVA tin e tarea importante di supervisa, enforsa leynan di cuido y advisa e veld di cuido pa salvaguardia e calidad di cuido duna na Aruba.
Control di remedi y/of suplemento pa uzo propio
Bo remedinan y/of suplementonan ('zelfstandigheid') a wordo deteni na aeropuerto y/of postkantoor? E ora bo mester permiso di IVA pa por importa e 'zelfstandigheid' aki pa uzo propio. E formulario di declaracion pa uzo proprio por download akinan.
Hunto cu e formularo di declaracion mester entrega e siguiente documentonan:
- E documento di douane
- ID valido (paspoort/rijbewijs/carnet di ID)
- Un copia di descripcion di e ingredientenan si ta trata suplemento (hopi biaha douane mes ta manda esaki pa IVA)
- Un copia di e receta di dokter si ta trata remedi
Pa motibo di COVID-19, por entrega e formulario aki solamente via email na ivg@iva.aw. Tur corespondencia cu IVA lo sigui via email tambe.
- Ta importante pa tene na cuenta:
- Cu si acaso bo a haci un pedido di un 'zelfstandigheid' online via un compania di cargo manera por ehempel FEDEX, DHL, Fast Delivery, cu e ora e compania di cargo mes lo mester entrega e documentonan necesario na IVA pa por saca e productonan pa su cliente.
- Pa remedinan riba receta, en principio lo por haya permiso pa importa un cantidad ekivalente na 3 luna di uzo.
- Otro remedinan cu no ta wordo prescribi pa un dokter lo wordo limita na un cantidad cu ta ekivalente na 6 luna di uzo.
Importacion di productonan pa uzo comercial
Pa importa productonan manera suplemento, cosmetica y remedi alternativa manera remedi homeopatico pa uzo comercial ('zelfstandigheid'), ta rekeri un permiso.
IVA ta rekeri e siguiente documentonan pa evalua e peticion di un 'zelfstandigheid' pa uzo comercial:
- Un peticion por escrito cu kier importa un zelfstandigheid/zelfstandigheden pa uzo comercial dirigi na e Inspectora di Remedi, sra. Roselynn Angela;
- Un muestra di e zelfstandigheid (cu bijsluiter si ta aplicabel) den e pakete original manera esaki ta wordo bendi;
- Un copia di e etiket y/of art work riba un A4. Esaki mester ta identico na e exemplar cu a wordo entrega;
- E checklist yena pa controla cu tur documentonan rekeri a wordo entrega
Si ta aplicabel mester e siguiente documentonan tambe (IVA mes lo tuma contact cu bo si acaso mester di e documento aki):
- Un Certificate of Free Sale (prueba cu e zelfstandigheid/zelfstandigheden ta bou control di autoridadnan den e pais di e producto su origin);
- Un prueba di Good Manufacturing Practice Certificate di e fabrica;
E documentonan menciona akiriba mester manda via email na: inspectiegeneesmiddelen@iva.aw. Un funcionario di IVA lo tuma contacto cu e cliente via mail pa traha un cita pa entrega e muestra y art work na oficina di IVA. Pues, no tin inloop.
E proceso y rekesitonan ora di evalua bo productonan na IVA por lesa den e documento akinan. E documento ta inclui e lista di chekeo menciona den punto 4 akiriba cu mester entrega hunto cu e documentonan rekeri.


text:
$ 3.00
Esaki ta e di tres edishon di Ko’i Lesa. Den e edishon bo por lesa eksperensianan di nos hendenan na Hulanda ku tiki hende ta papia di dje. Esta problemanan ku bo por eksperensiá na momentu ku bo bai Hulanda bai keda serka un persona ku ta kobra benefisionan sosial. Problemanan ku bo por eksperensia si bo no kontrolá servisio di impuesto i tambe problemanan ku bo por eksperensiá na momentu ku bo no por haña un kas na Hulanda. Lo bo siña hopi kos for di e edishon aki, ku ta kosnan ku bo mes lo por prepará, si bo tambe tin intenshon di muda pa Hulanda.
Por uza ‘online banking’ ku e bankonan MCB, Girobank, Banco di Caribe òf uzando bo IBAN.
Tambe bo por pidi pa mi manda un Tikkie pa bo, si bo skohe e opshon di Dirèkt Bank Transfer. (Hulanda). Alternativamente bo por paga ku PayPal i risibí bo ‘file’ mesora via e-mail.
31 página!
Description
Ora situashon ekonómiko kuminsá pèrta na Kòrsou, hopi hende ta skohe pa buska un mihó bida i futuro na Hulanda. Hopi hende ta hasi manera kos na Hulanda ta fásil pero e otro banda di e medaya tambe bo mester sa. Den e edishon aki lo bo por lesa tres historia diferente di hendenan ku a pasa den eksperensianan menos plasentero i asta historia di un dama ku ta konta kon su bida tabata na momento ku e no tabata tin un dak riba su kabes.


text:
E realidad di cambio climatico y su consecuencianan mundial, y en espacial pa nos isla cu crecemento den e nivel di lama, ta exigi un manera di hiba bida diario cu respeta nos medio ambiente. Cu esaki den mente, e Hyundai IONIQ Electric ta haci su entrada den mercado di Aruba. Cu un di e causanan di cambio climatico e CO2 produci dor di auto su exhaust, IONIQ Electric ta presenta e solucion mas optimal contra motornan di gasolin, e inclusive compara cu autonan Hybrid of Plug-in Hybrid, cual mientras cu nan ta haya asistencia di motornan electrico, toch ta mantene un parti di su propulsion cu motor di gasolin.
Hyundai IONIQ Electric no ta produci ningun exhaust. Mas ainda, e no ta rekeri di azeta tampoco, como cu e motor electrico ta un “Permanent Magnet Type”, cual no ta experiencia ningun tipo di friccion. Cu esaki e motor su uso ta mas eficiente, y e ta mas duradero. Pa locual ta potencia ta ser indica cu IONIQ Electric por logra un aceleracion di 0 pa 100 Kph den menos cu 10,8 seconde, y esaki cu un ahorro substancial pa locual ta e gastonan.
Estimacion preliminario ta indica cu e IONIQ lo por costa den coriente un 30% pa 50% menos di locual un modelo cu motor di gasolin di size similar lo costa na pompstation. Y pa locual ta su maneho evaluadornan tanto na Europa como na merca ta duna impresion positivo pa locual ta e IONIQ. E auto ta stabiel y trankil, cu un bon aceleracion. Adicionalmente ta ofrece tres opcion di maneho, Normal, Eco y Sport, cual ta afecta tanto e cantidad di braking cu e auto ta haci normalmente pa asian recarga e bateria, como e nivel di potencia manda na e motor.
Y den un feature unico den mercado, e conductor por dicidi ki tanto regeneracion ta ser haci pa e coriente. Regeneracion di coriente ta tuma lugar ora auto ta baha speed, y e motro ta haci uso di esaki pa recarga e bateria. IONIQ Electric ta duna oportunidad di kies cuanto e motor ta ofrece na resistencia ora pia ta ser kita for di e throttle pa asina e regeneracion tuma lugar. Mas resistencia, mas ta e reduccion di speed ora kita pia di brake, y mas regeneracion di coriente na e bateria.
Hyundai a dicidi di haci IONIQ su styling atractivo y consistente cu otro autonan di Hyundai. Esaki ta un tactica diferente na esun usa dor di otro autonan electrico, cual design ta hopi diferente di autonan regular. IONIQ Electric su styling, denomina “Visual Aero” ta ofrece linjanan sofistica y refina, cu chrome accents na diferente punto di e auto, y un grill totalmente distintivo. E interior di e IONIQ Electric ta sigui cu e styling atractivo. Mas ainda, ta sigui cu e meta di responsabilidad ambiental, como cu e interior ta conta cu materialnan recicla.
Mas ainda, IONIQ Electric ta ofrece un variacion di features. Entre otro, IONIQ Electric ta conta cu wireless phone charging, Bluetooth, Reverse Camera, Steering Wheel Controls y mas. Pa locual ta e recarga di e auto aki, esaki por tuma lugar na un plug normal di coriente di cas, y esaki lo tuma for di bashi te full charge un 10 hora, cual ta haci un ocurencia normal cu doñonan di EV ta haci uso normal di coriente di cas pa cu esaki. Pa locual ta riba caminda, tin un red creciente di estacionnan di recarga, y Elmar ta preparando un infrastructura completo di puntonan di carga cu charger special, cual por recharge e auto completamente den menos di mey ora.
Elmar tambe ta ofreciendo e posibilidad di instala un aparato similar na cas di cliente, sea cu e lo pone prome cu caha di coriente y cliente lo paga pa esaki cu systema prepago cu lo ser usa den charging stations publico, of e ta haci e instalacion di esaki despues di e caha di coriente, cu cual cliente lo haci uso di e coriente di su cas cu e aparato aki.
IONIQ Electric ta conta cu e calidad di Hyundai, cual ya caba a ser refleha na premiacion pa IONIQ como “Car of the Year” tanto na Francia como na Sweden, den reconocemento pa e auto su calidad, excelente maneho y design. Naturalmente, e Hyundai IONIQ Electric ta conta cu e respaldo solido di piesa y servicio di Garage Centraal Aruba, cu un garantia completo di 5 aña. Esaki ta habri un opcion importante na clientenan cu te awor tabata forza di sea cumpra autonan segunda mano na nos isla of importa un auto si nan tabata desea di tin un auto di e tipo aki.
E invitacion finalmente a ser extendi pa tur esnan cu ta interesa den e Hyundai IONIQ Electric pa pasa bishita Garage Centraal Aruba pa sera conoci cu e auto aki.


text:
Den e buletin aki: promé reunion di Bondsraad pa loke ta trata 2020, klientenan di ING Bank Hulanda, residensiá na e islanan BES, prèis di kombustibel konforme esnan di Kòrsou, no mester paga prima, personanan di kontakto di Unkobon.
Promé reunion di Bondsraad pa loke ta trata 2020 E promé reunion general, ku pa motibu di Covid-19 a keda posponé, a tuma lugá dia 22 di yüni último den Hòfi Kultural. Den e reunion aki a keda tratá e.o.: relato finansiero, relato anual 2019 y e plannan pa 2020. Tur a keda aprobá. Tambe riba agenda ta tin nombramentu di Marianne Grutters komo miembro di direktiva di Unkobon. Marianne lo bai okupá e puesto di sekretario. Danki na e aporte di e miembronan presente, e reunion tabata uno animá y fruktifero.
Bon notisia pa klientenan di ING Bank Hulanda ku ta residensiá na e islanan BES Sentenares di habitante na e islanan BES a keda informá pa ING Bank Hulanda ku mensualmente nan lo tin bai paga 1 euro èkstra pa motibu ku nan ta biba den eksterior. Unkobon a informá DNB (De Nederlandse Bank) di e medida aki. Konsekuentemente ING Bank a hala atras e medida aki pa e klientenan residensiá na e islanan BES mirando e status speshal di un munisipio ku BES tin i tambe pa e echo ku e islanan BES ta kai bou di pais Hulanda.
Preisnan di kombustibel For di inisio di desember 2019 Unkobon a pidi kolegio ehekutivo di Boneiru un splikashon pa e motibu di kon e preis di gasolin na Boneiru ta muchu mas haltu kompará ku esun di Kòrsou i Aruba. E persistensha di Unkobon ta tin èksito. Den luna di aprel 2020 preisnan di kombustibel a baha konsiderabelmente. Despues di e bahada di dia 1 di yüli último e preisnan ta konforme esnan na Kòrsou i Aruba.
E accijns riba gasolin ta kasi 32 sèn pa liter. Unkobon ta tratando di konvensé Kolegio Ehekutivo di Boneiru pa pidi Hulanda pa redusí esaki temporalmente. Unkobon lo sigui lucha pa preisnan realistíko di kombustibel aki na Boneiru.
Personan di kontakto di Unkobon Unkobon ta deseá di risibí mas señal for di komunidat, mas kontakto ku e konsumidó y tambe mas kontakto ku e miembronan. Komo tal Unkobon a aserká su miembronan tokante e deseo aki. A trata di haña un persona di kontakto pa kada bario aki na Boneiru, E resultado di e aserkamentu aki ta ku ocho persona a aseptá pa logra e meta aki. Den e promé reunion konhuntamente a traha riba un plan pa e personanan di kontakto. E punto di akshon mas importante ta pa pasa señalnan di preokupashon ku ta biba den komunidat y ku por ta di importansha pa Unkobon. Nòmber y number di telefon di e personanan di kontakto lo wòrdu publiká riba e website di Unkobon.


text:
E maneho di Gobierno ta pa yega na finansa publico duradero y responsabel
Awe diamars mainta tabata apertura di Aña Parlamentario y manera ta un tradicion e dia aki Su Excelencia Gobernador di Aruba ta tene su discurso caminda e ta trece dilanti e maneho di Gobierno di Aruba pa e siguiente Aña Parlamentario.
Temponan bon y Temponan Duro
Gobernador di Aruba durante su discurso a trece dilanti cu den bida bo ta hayabo ta confronta temponan bon y duro, pero entre e temponan aki nos ta haya oportunidad pa bira mas fuerte y alabes humilde como ser humano. Ultimo añanan Aruba a keda confronta cu temponan duro, cu a marca nos isla y nos comunidad, lagando lesnan importante pa futuro desaroyo di nos Pais, pero nos Pais Aruba ta determina pa lanta bek y sigui lucha pa bienestar di un y tur.
Finansa Publico Duradero y Responsabel
E maneho di Gobierno ta pa yega na finansa publico duradero y responsabel. Un di e obhetivonan ta pa reduci debe y gastonan di interes di acuerdo cu normanan internacional manera recomenda pa e Fondo Monetario Internacional y palabracion haci cu Hulanda na 2018.
Efectonan riba finansa publico lo tuma su tempo
Nos Pais a sali di e tempo duro cu e virus di Covid-19 a hinca nos pais aden, cu yudansa, pero nos situacion ta keda delicado. Nos economia, sosteni pa e actividad principal – cu ta nos turismo – ta mustrando señalnan di un recuperacion fuerte. E efectonan riba e.o. finansa publico lo tin su impacto pa hopi aña ainda. Lo tuma su tempo pa yega atrobe na resultadonan presupuestario confortante. Y e heridanan cu e pandemia a ocasiona den cada hogar aki na Aruba, ainda no a cura completamente.
Presupuesto 2023
Den e Presupuesto pa 2023, a logra reduci diferente gasto y aumenta entradanan di Pais door di pone enfasis riba e.o. cumplimento di impuesto. E gastonan di interes di nos debenan sinembargo ainda ta un peso grandi riba nos finansa publico. E palabracionnan haci cu Hulanda den cuadro di sosten di likides durante 2020, ta den pleno ehecucion atraves di e paketenan di reforma pa asina cumpli cu e acuerdonan haci recientemente cu Hulanda. Departamentonan di Gobierno ta trahando diligentemente riba mas di 60 punto di accion, cu ta canando riba 8 diferente area di maneho. Pa mayoria di e proyectonan ya caba tabatin plannan di ehecucion traha den cuadro di e masterplan traha pa profesionalnan: Reposicionando Rumbo di nos Pais. Den e Presupuesto 2023 tin 12,5 miyon florin destina pa implementacion di proyectonan aki.
Paketenan di Reforma
Despues di a haci hopi investigacion y estudio Gobierno lo cuminsa awor cu ehecucion di e paketenan di reforma. Meta ta pa crea un base economico mas solido cu lo permiti nos recupera mas liher den caso cu nos experiencia contratiempo economico. Den e cuadro aki y den dialogo cu Hulanda lo sigui enfoca den e periodo nos dilanti riba e plannan pa fortifica nos economia, finansa publico, organisacion di gobierno, cuido di salud, enseñansa y estado di derecho.
Union Solidaridad y Respet
Na final di su discurso, Gobernador a enfatisa cu pa nos pais recupera por completo economicamente, financieramente y socialmente, ta esencial pa nos tin union, solidaridad y respet pa cu e causa. Gobierno mester demostra disciplina financiero; inversion priva y publico mester wordo motiva; y accionnan concreto mester tuma lugar den conhunto y dialogo cu gruponan di interes pa drecha e bienestar di e pueblo. Asina so nos lo logra e recuperacion completo di nos Pais.
Minister di Finansa y Cultura Xiomara Maduro ta mira e aña parlamentario como un reto cu perspectiva y nos pais hunto cu su profesionalnan ta trahando duro na un forma responsabel pa recuperacion di nos pais y yega un finansa publico duradero. Alabes e mandatario ta desea Parlamento hopi sabiduria y energia positivo pa conhuntamente cu gobierno traha na progreso di nos pais Aruba.


text:
WILLEMSTAD — Despues di un éksitoso apertura di Liga MCB Promé Divishon, kaminda e ekipo di Centro Dominguto a gana Jong Colombia ku e skor di 5-0, awor ta toka turno na Liga MCB Segundo Divishon pa ranka sali.
E promé partido di Liga MCB Segundo Divishon ta tuma lugá na tereno di FFK 7or di anochi i e partido aki lo ta entre e ekipo di Fc.Sithoc ku Indekor miéntras e segundo partido lo ta entre U.D Tera Kòrá i Sta Cruz pa 9or di anochi.
E kampionato di Segundo Divishon ta wòrdu hunga manera esun di Promé Divishon i entrada pa e partidonan aki lo ta grátis.
E ekiponan ku ta partisipá na Liga MCB Segundo Divishon ta lo siguiente:
- FcSithoc
- Inter Willemstad
- U.D. Tera Kòrá
- Marquita
- C.H. Mahuma
- Indekor
- De Koning
- New Song
- Sta Cruz
- Atomic
Tur e partidonan aki ta tuma lugá na tereno di FFK. Nos kier a rekòrdá tur fanátiko ku lo bin presensia e weganan aki, ku e úniko entrada pa tereno di FFK ta di e área di parkeo di e skol Emmanuel. Pues tin ku bin di Gosieweg, pasa den banda di e barikada nan, pasa dilanto Hot Wings Café, Robbie’s Lottery etc, subi e área di parkeo di e skol Emmanuel i sigui bin patras na FFK.
Un yamada ta bai na hinter e pueblo di Kòrsou pa asistí na e gran apertura di Liga MCB Segundo Divishon ku ta ranka sali mañan 18 di aprel. Bin pasa un ratu ameno den kompania di bo famia i disfrutá di bo deporte preferí e deporte rei, futbòl!


text:
Bo no por plania un kalamidat, bo por prepará p’e si!
Nòmbernan ofisial pa temporada di orkan 2022
Alex
Bonnie
Colin
Danielle
Earl
Fiona
Gaston
Hermine
Ian
Julia
Karl
Lisa
Martin
Nicole
Owen
Paula
Richard
Shary
Tobias
Virginie
Walter
Siklon Tropikal
Un siklon tropikal ta un sistema organisá ku ta wòrdu formá dor di nubianan di welek ku bos
ku ta drei rònt di un sentro. E tin un sirkulashon será na nivel abou i ta forma riba laman òf osean tropikal òf subtropikal. Riba hemisferio nort di Tera, e sistema aki ta drei kontra di weizer di oloshi na nivelnan mas abou i den direkshon di weizer di oloshi na nivelnan mas haltu di atmósfera.
Osean Atlántiko i Laman Karibe su temporada ta kuminsá 1 di yüni i ta terminá 30 di novèmber. Siklonnan tropikal ta ser yamá na diferente manera, dependé na unda nan a forma. Un siklon tropikal ku forma riba Osean Atlántiko ta wòrdu yamá un orkan, miéntras ku unu ku forma riba Osean Pasífiko Oksidental ta wòrdu yamá un Taifun.
Por klasifiká siklon tropikal den tres kategoria, a base di su bientunan máksimo sostené. Esakinan ta:
Depreshon tropikal – ku bientunan máksimo sostené di ménos ku 62 km pa ora.
Tormenta Tropikal – ku bientunan máksimo sostené entre di 63 i 118 km pa ora.
Orkan – ku bientunan máksimo sostené di mas ku 119 km pa ora.
Kon un Siklon Tropikal ta forma?
Tin diferente kondishon ku mester ta presente pa un siklon tropikal por forma. Esakinan ta:
- Laman kalor (por lo ménos 27°C) te sierto profundidat;
- Atmósfera instabil;
- Bientunan relativamente suak na nivelnan mas haltu di atmósfera i
- Un disturbio na nivel abou ku ya kaba ta eksistí, manera por ehèmpel un ola tropikal.
PELIGER
Storm Surge i Resake — “Storm surge” ta laman ku ta ser pushá riba kosta dor di e bientunan
ku ta rondoná un orkan. Hopi bia resake tambe por sòru pa laman brutu, ora e yega serka di
kosta.
Bientu, Ráfaga i Skual — Orkannan ta konosí pa nan bientunan sostené duru ku ta kousa hopi
destrukshon. Nan por generá tambe ráfaganan di bientu di durashon kòrtiku i tambe momentunan mas largu di oumento di bientu ku yama skual i ku ta asosiá ku rabu (spiral band) di un orkan.
Áwaseru Fuerte — Un siklon tropikal por sòru tambe pa áwaseru torensial , ku por kousa
inundashon. Un tormenta tropikal ku ta move poko poko por kousa mas daño debí na
inundashon ku un sistema ku ta move mas lihé.
Promé ku mal tempu:
- Sòru pa tin un plan di akshon na kas pa den kaso di un menasa
- Palabrá ku kada persona ku ta biba den bo kas kon boso mes plan di emergensia ta hinká den otro;
- Splika muchanan tambe kiko por sosodé na un manera komprendibel pa nan.
- Sòru pa tin kuminda ku no ta daña i sufisiente awa pa bebe pa tres (5) dia.
- Kòrta palu i mata rònt di kas i limpia bo kurá ya ku esakinan por kousa daño na bo kas.
- Kumpra plywood i otro material pa protehá bo kas.
- Sea konsiente di e lokalidat di bo kas i si esaki ta den un área ku sa inundá dor di áwaseru fuerte òf laman haltu
- Sòru pa bo tin un pakete di emergensia ku lo ta nesesario den bo kas.
- Kontrolá e pakete di emergensia i ekipo ku ta usa bateria manera radio, flèshlait i telefon selulary.
- Sòru pa bo tin bo telefòn selular semper kargá.
- Sòru pa tin bateria den kas.
- Revisá bo pólisa di seguro.
- Keda vigilá e boletin di pronóstiko di tempu emití dor di MDC via radio, televishon òf www.kalamidat.cw
Durante mal tempu:
- Durante e evento sigui skucha radio i televishon, pa asina sigui e boletinnan emití dor di MDC òf www.kalamidat.cw
- No sali bai riba kaya òf subi laman, si a deskonsehá esaki.
- Si tòg pa un motibu òf otro bo mester sali for di kas, bai ku sufisiente kuminda, awa, deken, èkstra paña pa bisti i bo telefòn selular bon kargá.
- Si bo topa ku un área ku ta inundá, bira bèk, no pasa dor di esaki ya ku bo por hoga.
- Te kaminda bo mes por, trata na resolvé kualke daño promé ku yama timnan di reskate. Esaki ta evitá ku e liña di emergensia ta keda okupá konstantemente loke por stroba esnan den mas nesesidat.
https://youtu.be/l-yBTPEv4Cc5


text:
Segun e detenidonan ku den barak Covid a kuminsá plama formalmente.
Willemstad— Detenidonan ku ta sera den barak kier a trese padilanti ku tin vários kaso di kontagio na e momento nan aki den e barak.
Ya pa algun tempu a hasi un parti di barak e sitio pa asina detenidonan i òf sospechosonan ku wòrdu detené tin ku pasa nan 14 dia di karentena pa despues nan wòrdu trasladá pa Prizon mes. Algun detenidonan ku ta sera den Barak kier a trese padilanti ku últimamente ta manera e vírus di Corona a dominá barak. Vários ta e detenidonan ku a wòrdu kontagia ku e vírus di Corona i esaki ta trese kuné ku e otronan ku ta sera den Barak tambe ta kore e rísiko di wòrdu kontagia. Segun e detenidonan na numeroso okashon a trata di trese e punto aki padilanti serka esnan ku ta enkargá ku Barak pero no ta duna nan oido. Segun e detenidonan ku Barak ta kai dirèkt bou di Kuerpo Polisial i no Prizon pero esun na mando no kier ni skucha nan miéntras mas detenido ta sigui bira malu den e instituto.


text:
Bon bini na BERDAD.
Aki nos a komparti informashon i videonan hopi interesante ku informashon hopi importante ku bo no lo skucha riba medio di komunikashonnan konosi.
Sigur lo bo por puntra bo mes ta dikon?
Kiko ta e BERDAD?
Ta bon pa bo mes bai pensa i buska ta dikon hopi informashon no ta wordu divulga. Nos tur ta konsiente i ta sinti den nos kurason ku tin algu stranjo ta sosode.
Hopi informashon ta wordu kita for di plataformanan sosial manera google, facebook, youtube, etc, Ta sensura i pues tapa boka di dokternan, sientifikonan i hopi otronan ku si ta papia e BERDAD.
Nos gobiernunan ta ganja nos i ta tuma medidanan inhumano kontra di bo derecho!
Meimei di un supuesto pandemia, nan a hanja ta mas importante pa introdusi un lei (noodwet) bou di preshon di hulanda pa asina nan por hasi loke ku nan ke! Entre otro kita nos derecho di protesta i hasi pregunta kontra di loke nan ke obliga nos na hasi kual ta kontra di bo derecho HUMANO!
Danki na esnan ku a protesta kual a obliga gobiernu ahusta e "lei" aki, sino esaki lo a destrui nos "demokrasia" por kompletu.
Ripara ku manera ku e noodwet a drenta na vigor nan a probecha hasi uzo di esaki i e gobiernu aki a "deklara nos pais estado di emergensia".
Tur anja tin hopi hende ta muri di malesanan i asta dor di griep, pero niun hende ta papia di esaki. Apesar ku nan a kita varios datos, bo por bai buska i lo bo mira. Na hulanda tin alrededor di 7 pa 9 mil hende ta muri dor di un griep tur anja. E sifranan di e supesto covid-19 no ta nada diferente.
Stranjo ta, diripente no ta eksisti e griep normal mas... hmm bo ta puntra bo mes ta dikon?
Ku tur respekt pa esnan ku a fayese i e famianan, pero sientifikamente no a wordu proba ku ta pa falta di e supuesto covid-19 esaki ta.
E publikashon tokante e kantidat di morto na Korsou den anja 2018-2019 ku tabata riba website di CBS (Curacao Bureau of Statistics) a disparse misteriosamente. Ora bo bai na dje, bo ta mira un splikashon di loke tabatey, pero e grafiko mes no tey mas.
https://www.cbs.cw/mortality-of-curacao-2018-2019
Asina aki tin hopi informashon for di organisashon manera RIVM, CDC, WHO ku a disparse of a wordu kambia i ta refleha un mentira. Grafikonan ku kantidat di morto pa motibu di epidemia di griep di ultimo 5 anja a disparse.
Tin hopi kos, medidanan stranjo i kontra di nos libertad i derecho humano ta wordu tuma. E konsekuensianan nos tur ta mira i ta sinti. Hopi hende ta drenta paniko, ta purba of a logra komete suisidio.
Personanan ku nos tabatin masha apresio na komienso di e "pandemia" aki a boltu 180 grado i ta hasi i papia kontrali di loke nan mes tabata para pe i a splika korektamente i detayadamente di komo experto den e materia. (Refiriendeo na nos epidemiologo tokante bistimentu di tapaboka ku no ta juda i dikon nunka e kera huza PCR test, paso esaki ta konosi ku ta ta duna hopi positivo falsu). Kiko a bai robes awor ku Dr Izzy? Awor diripente tin un persona mas ku ta un supueto experto ku niun hende a tende nunka di dje ta representante di e historia pa vakuna nos islanan?
Tin hopi desinformashon ta tumando luga. Ora hende ta ganja, semper nan ta brua. Nan ta konta bo un pida ku ta parse berdad, pero e realidad ta otro.
Nos mandatarionan, periodistanan, dokternan, etc ku ta keda ketu, tambe ta forma parti di e komplot aki dor di ta keda ketu. Simplemente nan no ta hasiendo loke nan a huramenta na hasi esta traha i proteha e PUEBLO.
Dia 1 di februari, nos gobiernu un biaha mas a demostra den na reuda di prensa ku ta laga terser persona/instansia deskonosi i ekstranhero bin den nos pais pa establese nan "ofisina" den nos hospital, pa asina injekta nos pueblo ku e teknologia eksperimental ku nan ta jama vakuna.
*Esaki ta un senjal ku nos dokternan di kas mes no ta kompletamente di akuerdo ku e injekshon aki.
Semper ta bo dokter di kas so por evalua si bo ta kandidato pa tuma un vakuna(griepprik) i e mes ta hasi e trabou.
Awor e gobiernu aki ta laga otronan bin establese nan mes den nos kas i ta kere e historia ku nan ta bin ku ne?
Pensa pa bo mes shonnan!!
Wak e sifranan pa bo mes i ripara ku e gobiernu aki ta huza sifra ora ta kumbini e agenda ku nan ta implementa!
No laga niun hende konta bo niun historia i duna bo splikashon dikon awor si e mester bai otro.
Dokternan ku ta suppose di sa esaki i tog ta keda ketu, ta faya ku nan promesa pa kuida i NO hasi danjo na humanidad! https://nl.wikipedia.org/wiki/Eed_van_Hippocrates
Dokternan sa muchu bon i nan tur a hanja e informashon ofisial ku e PCR test NO ta detekta e virus ku nan ta papiado di dje i nan ta suppose di sa ku nan NO tin mag huza e test aki pa diagnostika niun hende. Sigur no pa bisa un hende ta positivo pa un supuesto malesa i pone un persona kere ku kisas nan lo por muri di dje.
ESUN KU SA MIHO I TA KEDA KETU TA KOMPLISE!
Abogadonan, juesnan, polisnan ku tambe ta keda ketu i NO ta DEFENDE DERECHI HUMANO, tambe tahasiendo nan mesKOMPLISE!
Esaki ta e BERDAD i ta bo DERECHO!
Bo tin e derecho na hasi denunsia na un dokter of kualke instansia i hasta un gobiernu ku hasi abo of bo ser kerinan, negoshi, etc danjo, tantu emoshonal komo material ku un diagnostiko asina serio!
Pensa bon, imagina bo ta bai dokter i e ta djis kue un tiki slijm den bo garganta i bisa bo, bo tin HIV of bo tin kanser (ku otro palabra bo tin malesa i bo tin chens di muri) sin buska drechi si esaki por ta kuadra. Bo sa ki impakto esaki tin sikologikamente?
E mesun kos aki ta sosodiendo riba nos islanan i nos tur ta mirando e konsekuensianan.
Esnan ku ta keda ketu i no ta lanta kontra e loke ku e gobiernu aki ta hasiendo, tambe ta komplise!
Nos tambe ta kompronde ku tin kosnan ta sosode den skuridad i e podernan ta grandi. Pero nos tur sa i ta kere den un ser supremo!
Prepara bo mes, lanta for di sonjo, para nos tur su libertad, no laga niun hende kita nos DERECHO pa un kos ku no tin prueba di dje!
Nos ke mira e union den nos islanan. HUNTU NOS POR!
No laga miedu domina i huza e BERDAD pa derota maldad!
Na hulandes tin un dicho ta bisa "al is de leugen zo snel, de waarheid achterhaalt ze wel".
Maske kon duru e mentira por kore, e berdad lo alkans'e tog!
Nos no ta kontra vakuna.
Tur hende a bin ta skucha ultimo tempu kiko ta pasando alrededor di e supuesto vakuna i nan a hanja mas miedu. E vakuna ta hasiendo mas danjo aktualmente ku e supuesto virus mes.
Nos gobiernu atrobe ta laga un persona deskonosi i si nos mester kere e historia aki, e ta suppose sa miho i papia berdad den konferensia embes di desinforma un pueblo!
https://thetruthaboutvaccines.com/deaths-reported-following-covid-vaccine/
Mentirosonan aki ta kere tur hende ta kens? Awendia a para bira ku si nan hasi un test i e sali supuestamente positivo, i e persona fayese, ta bisa ta covid-19.
Pero si a injekta hende ku un porkeria ku no a wordu di test i e persona fayese, ora ey si nan a bira sientifiko i e persona tabatin un malesa kaba of tabata muchu zwak?
Shonnan, un persona hende grandinan ku tabata zwak, tabata na bida prome ku e dune e injekshon!
Laga nan splika e lista di publikashon awor si ta pa kasualidad tur e hendenan aki a bira malu i muri.
Tin hopi hende jong, fuerte, salud.. ku tabata verpleger i tin algu dokter ku a konfia den e teknologia nobo aki i no a hasi nan huiswerk, awe no tey mas pa konta nan eksperiensia.
Nos tambe a bin sa ku nunka e loke ku nan ta jama "vakuna" en realidad ta un "teknologia eksperimental" ku no a funshona nunka riba testnan ku animal. Animalnan ku nan a test e tipo di teknologia aki riba dje tabata muri despues di un tempu.
Hopi dokter riba nos islanan NO ta konfia e "vakuna" (Pfizer/Biontech - Moderna -AstraZenica) paso nan sa ku e no ta 100% safe, e ta eksperiental. Nan niun no wordu aproba ofisialmente!!
FDA di e estado merikano duna e kompania farmaseutiko nan un autorisashon temporal pa uzo di emergensia! Pues e instansia renombra aki mes NO a APROBA e produkto aki ofisialmente!
Tin un diferensia akinan i esaki por a skucha representantenan di nos gobiernunan papia un mentira den nan komunikado!
E loke ku ta pasando tokante corona aki no tin nada di haber ku un virus. Hinter e asuntu aki ta un distraishon i ta parti di un plan ku nos ta kere ku si bo sa kiko e ta kontene, lo bo no keda kontentu ku esaki.
Nos gobernantenan sa muchu bon kiko ta pasando i nan ta skonde esaki pa un motibo of otro.
Prome ministernan di varios paisnan tur diripente a kuminsa papia tokante Build back better?... krea un futuro miho?
Nos ta sugeri na kada persona pa buska mas informashon i bo no mester kere nos ni tur kos ku bo ta mira i skucha.
Sa esaki, no paso hopi ta hasi e mesun kos, esey ta nifika ku e ta bon.
Un bida bo tin, kuid'e. No laga otro disidi pa bo.
Bo ke sa mas? .. tira bista i wak i lesa mas riba nos website. Bishita nos regularmente pa bo sa mas.
Danki pa bishita e website di BO i pa ABO.. esaki ta di NOS TUR.
Where We Go One We Go All
Esun ku sa, sa.
Nos ta purba komparti mas di e BERDAD ku ta posibel, pero tin bia ta mas fasil pa bo mira videonan.
*Sigi nos kanal riba rumble tambe pa mas video. Klik riba "subscribe" pa asina nos tin mas video interesante, pa bo keda na altura di esakinan.
https://rumble.com/c/c-599387


text:
Cristiano Ronaldo
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Cristiano Ronaldo dos Santos Aveiro (n. 5 di febrüari 1985, Funchal, Madeira), mihor konosi komo Cristiano Ronaldo o bou su sobrenombre CR7, ta un futbolista profeshonal portugues ku ta hunga komo delantero. Na augustus 2021 el a switch di F.C. Juventus pa Manchester United, e klup ingles unda el a yega di hunga entre 2003 i 2009.
Ronaldo ta frekuentemente konsidera komo e mihor hungador mundial i un di e mayor futbolistanan di tur tempo i te 2013 tabata e futbolista mas karo di tur tempu. Ela gana sinku premio di "Ballon d'Or" i kuater "Sapatu di Oro" oropeo, fihando ku ambos un record pa un hungador oropeo. Durante su karera ela gana 32 trofeo mayor, inkluso shete título di liga, sinku di Liga di Kampion UEFA, un di Kampeonato oropeo UEFA, i un título di Liga di Nashonnan UEFA.
Ronaldo tin riba su nomber e record di mas tanto gol (134) den e Liga di Kampion i mas tanto gol (11) den e Kampionato oropeo. Tambe e ta e di dos hende homber pa score 100 gol internashonal i e prome hende homber oropeo ku e logro aki.


text:
“Arubadag” (dia di Aruba) ta e dia cu Arubianonan na Hulanda ta celebra nan propio “dia di Himno y Bandera”. Riba 18 di Maart cu ta un dia di fiesta nacional, Aruba completo ta celebra e echo cu Pais Aruba tin su Himno y su Bandera.
Hopi emocion tabata reina na momento cu a presenta nos Himno, nos Bandera y nos Escudo Nacional na henter pueblo di Aruba den Wilhelmina Stadion na Dakota. Mientras cu pa prome biaha a hisa e bandera di Aruba den Wilhelmina Stadion, e composicion di Padu Lampe y areglo di Rufo Wever “Aruba Dushi Tera” a wordo canta oficialmente como Himno di Aruba. Henter e pueblo di Aruba a asisti masalmente pa duna honor na nos Bandera y nos Himno.
Arubadag manera cu awe nos conoce
Durante e periodo prome cu esaki, hopi Arubiano tanto na Aruba como na Hulanda a sa di duna nan contribucion. E “Arubadag” cu nos conoce awendia a wordo introduci na aña 1982 dor di un grupo di yiunan di tera. Personahenan manera Edwin Illidge (ex propietario di “Hooiberg Restaurant/Dancing” na Rotterdam), fundacionnan manera CAR y Cas di Aruba (Arubahuis) na Den Haag bou di supervision di Sra. Nuris Dabian a percura pa e comunidad Arubiano na Hulanda por celebra nan “Dia di Himno y Bandera”.
E prome dia di Aruba
Pa nos mira e prome dia di Aruba nos tin cu bai atras te na 6 di juni 1976. Na 1976 un grupo di Arubiano bou direccion di Sra. Rosina “Dechi” Langedijk Thijssen ( cu tambe ta fundadora di “Aruba Isla di Oro”) a tuma e iniciativa pa organisa e prome dia di Aruba. Na e momentonan ey Sra. Dechi Thijssen no tabata un desconoci, especialmente pa loke ta trata e lucha pa Aruba su Status Aparte. Na diferente ocacion el a organisa reunionnan cu Arubianonan na Hulanda. Sra. Dechi Thijssen a bombardea e Gabinete Hulandes di e tempo ey cu varios cartanan skerpi, caminda cu el a declara su lucha pa Aruba (bou liderazgo di Gilberto “Betico” F. Croes) y tambe el a percura pa un comite di bon bini pa Sr. Gilberto “Betico” F. Croes na su yegada na Schiphol, Hulanda. Riba 7 di februari 1976 Sra. R. “Dechi” Langedijk a publica un articulo den e corant Hulandes “Trouw” caminda cu el a haci un yamada na tur Arubiano pa asisti na e edificio di Congreso na Den Haag pa sostene e delegacion bou di liderazgo di Betico Croes. Betico tabata na Hulanda pa purba convence e Gabinete “Den Uyl” di e tempo ey cu Aruba tin e derecho riba su propio autonomia. Arubianonan na Hulanda a reacciona masalmente na e yamada aki. Esaki naturalmente a bira un exito rotundo y posteriormente Sra. R. “Dechi” Langedijk Thijssen a publica un articulo pa gradici e asistencia masal di Arubianonan na Hulanda. Akinan ya caba el a uza e palabra “Arubadag” cual e lo a uza despues na e prome celebracion di dia di Aruba na Amsterdam.
Sra. Dechi tabata presente na Aruba riba 18 di Maart 1976, dia cu nos Bandera a wordo hisa y dia cu a presenta nos Himno pa prome biaha. Ora cu el a regresa Hulanda, Sra. Dechi a cuminsa planea e prome “Arubadag” riba diadomingo 6 di juni 1976.
Con Arubianonan a wordo informa
Sra. Dechi tabata haci uso di diferente publicacionnan den corantnan Hulandes pa mantene e comunidad Arubiano na Hulanda na altura di e celebracion di Arubadag. Mirando cu Sra. Dechi no tabata un desconoci pa e comunidad Arubiano e noticia a sa di plama rapidamente. Manera nan ta bisa den papiamento criyoyo na Aruba “un boca bisa otro”. E prome “Arubadag” tabata un experiencia unico pa tur esnan cu tabata presente.
Unda a tene e prome Arubadag
E prome “Arubadag” a wordo organisa na centro di bario Hofgeest den parti sureste di Amsterdam. No a cobra pa entrada durante e prome celebracion di “Arubadag”. Tur e cuminda y bebida tabata core riba cuenta di boluntarionan Arubiano bou guia di Sra. R. Langedijk-Thijssen.
Sra. Langedijk-Thijssen a habri e prome celebracion cu un speech, sigui pa interpretacion di nos himno nacional pa Sr. Pedro Croes riba su guitara, caminda cu esnan cu tabata presente a canta hunto cu ne. Simplemente un dia ameno y esaki tabata e origen di e Arubadag cu te dia di awe nos ta celebra.
Danki na otro Arubianonan cu na 1982 a re-inicia e organisacion di Arubadag y danki na Arubahuis cu den e añanan cu a sigui a inverti hopi tempo y energia den esaki, awe Arubianonan por celebra nan mesun dia di Himno y Bandera. Nos “Arubadag!”
Pero laga nos NO lubida e pionero, Sra. Rosina “Dechi” Langedijk-Thijssen cu a organisa e prome “Arubadag” y cu tabata e prome persona cu a uza e nomber “Arubadag” pa referi na e dia cu Arubianonan na Hulanda ta celebra orguyosamente nan propio Himno y Bandera.


text:
Geplaatst op 14 05 2020
Willemstad – Tur delito tin impakto riba tur esnan ku ta dirèkt òf indirekto envolví den un delito. Es desir e víktima i su famia i esun ku a kometé e delito i su famia. Sra Cecilia ta di opinion ku ta p’esei ta di sumo importansia ku na momentu ku ta trata di resosialisashon e profeshonalnan konserní mester tin bon konosementu di e konsekuensianan direkto i indirekto (kaminda ta involukrá e famianan tambe), pa na un manera optimal por duna e tratamentu i intervenshon metódiko na e detenido pa asina minimalisá i/òf prevení residivismo den futuro.
Riba Dia di Famia, den kuadro di resosialisashon, pa tur banda di e medaya, sra. Malvina Cecilia, kier a para ketu na un par di aspekto, sigur den e periodo di krísis di Covid19, kaminda ku famianan a demostrá di ta forma un base hopi importante pa por sobrebibí huntu e periodo aki. E intenshon no ta pa argumentá ni papia bon delitonan ku a wòrdu kometé. Importante ta si pa nos komo komunidat, despues ku kaba di invertí sèn i energia, den e proseso di resosialisashon di esnan detené, pa duna nan un chèns pa drenta bèk den nos komunidat komo parti di e famia grandi di Kòrsou. Komo un persona ku a siña di su fayonan i ku a komprondé kiko e konsekuensianan su aktonan tabatin pa e víktimanan i nan famia.
Riba Dia di Famia, pa medio di sra. Cecilia, na nòmber di un par di persona detené den SDKK ku a pidi eksplísitamente ku nan ke pidi diskulpa, na tur famianan ku tabata i ta víktima di nan delito(nan). Nan ta duna di konosé ku nan no ta orguyoso di nan komportashon rondó di e delito(nan) kometé. Ta p’esei, durante di nan periodo den SDKK den kuadro di resosialisashon nan ta dispuesto na aseptá tur ayudo ku por siña nan kon pa skohe pa pensa positivo, aktua positivo i atendé na un manera positivo ku situashonnan difísil i/òf problemátiko den nan bida. Den e forma aki nan tambe ta siña tene kuenta ku famia di otro hendenan ku nan a hasi daño na dje.
Sra. Cecilia ta sigui splika ku a skohe pa para ketu riba Dia di Famia na esnan detené i nan famia i asina di nan banda mustra ku nan ta agradesido, lòs di nan delito, ku nan famianan a sigui sostené nan durante di nan detenshon den SDKK. Realidat ta ku kada persona detené i nan famia ta eksperensiá i interpretá un periodo di detenshon na nan propio manera, es desir kada persona detené i nan famia ta eksperensiá e impakto otro. Un par di faktor ku ta influensiá e eksperensia ta edat, sekso, largura di detenshon, inteligensia, kantidat di biaha ku a wòrdu detené, personal di e prizòn, programanan di resosialisashon, kultura i posibilidatnan pa haña bishita òf tin kontakto ku famia. Impaktonan riba e persona detené mes ta entre otro sikológiko (metanan di bida no kumplí, konfiansa propio), salú en general (uso di droga, depreshon, miedu i desórden di personalidat), finansiero (e famia ta kai atras na entrada i ta bira dependiente di terseronan i asta despues di detenshon ta hopi difísil pa e èks detenido haña un trabou stabil), sosial (durante detenshon amigu i famia por bira lomba pa e detenido) i seksual (limitashon den afekshon i intimidat). Ora wak bon tur e konsekuensianan aki ta wòrdu transmití riba e famia di e persona detené i tin su impakto riba e famianan aki tambe.
Famia di persona detené hopi biaha ta wòrdu yamá ‘víktimanan invisibel’. Nan ta sufri a base di nan laso ku e persona detené. Tin ora asta nan ta wòrdu mirá komo ekstenshon di e persona detené. Ku konsekuensia ku regularmente nan ta wòrdu tratá manera ta nan mes a kometé e delito.
E impakto di detenshon riba famia di un persona detené tambe tin su konsekuensianan. Manera entre otro e detenshon (ta sinti ku nan tambe ta den prizòn), finansiero (mester paga abogado, pone sèn pa kantina, bai bishita na prizòn i gastunan na kas ta sigui normal), sosial (nan ta wòrdu mirá komo famia kriminal, hende ta hala pia for di nan, sosten di bo pareha no tei), emoshonal (no por komuniká ku otro i kompartí eksperensianan i situashonnan fèrfelu ku ta surgi kaminda ku pa falta di informashon bo ta preokupá pa ku bo ser kerí ku ta detené), yunan (e impakto negativo riba e komportashon di e yu i riesgo riba komportashon antisosial, kaminda e yu por bira agresivo, komportashon desviante, depreshon, miedu, problemanan pa drumi i kome, problemanan na skol i síkiko i tambe chèns grandi pa usa droga).
Den e kuadro aki SDKK, den su esfuersonan di resosialisashon, sra. Cecilia komo Hefe di e Unidat di Korekshon, ta sigui urgi pa e maneho ta dirigí riba programanan metódiko integral pa hasi e personanan ku ta detené, konsiente komo famia di e isla ku yama Kòrsou, di nan mes manera di pensa i aktua i pa siña tuma responsabilidat pa esaki dor di siña traha huntu na un manera positivo. Esaki tin ku konta pa e temporada di krísis ku nos ta aden aki, pa e temporada ku e persona ta detené den SDKK i tambe despues pafó di SDKK, den nan bida den su totalidat. Es desir na kas, na skol, na trabou, den deporte, arte, na fiesta, den tráfiko, ets.
Finalisando sra. Cecilia ta enfatisá ku ta hopi importante pa den e ‘Kòrsou Normal Nobo’ sigur den kuadro di resosialisashon, nos komunidat kompletu mester sigui ta un ròl modèl pa asina mustra i siña spesialmente nos hóbennan detené ku un komportashon positivo i sosial ta importante i ku esaki ta wòrdu sperá i deseá di nan tambe.